text:
Grafie de filologjiche
La grafie de filologjiche furlane e je stade une vore impuartante te storie dal furlan scrit par vie di jessi stade la plui doprade lunc dal secul XX fin ae adozion de grafie standard.
Lunc il secul e à vût une evoluzion, sot il fassisim e jere une vore dongje a che taliane, par esempli intal Nuovo Pirona dal 1935. Dopo la vuere, sot de influence di pre Marchet che al jere il responsabil dai cors di agjornament dai insegnants de filologjiche si introduserin i digrams cj e gj pes oclusivis medis palatâls.
Cuant che je vignude fûr la prime version de grafie standard tal 1996 la filologjiche si è oponude e à otignût doi gambiaments, il podê doprâ il q pai nons storics e la sostituzion dal digram ts cun il z in inizi o in cuarp di peraule.
Dopo chestis modifichis la filologjiche e à abandonât la sô grafie par doprâ chê standard.


c: text/html

text:
Rigulât
Rigulât al è un comun inte Cjargne, che al dì di vuê al fâs part de provincie di Udin e al à 640 abitants.
[cambie] Gjeografie
Rigulât al è logât a 760 m (cjase comunâl) tal Cjanâl di Guart, te Cjargne, sot des monts Talm (1.748 m) e Pleros (2.314 m). Il comun in plui che il cjaulûc, al cjape dentri ancje sîs frazions, tre ae diestre dal Dean: Ludarie (Ludario), Magnanins (Magnanins), Valpicêt (Valpicìot) e trê a çampe dal Dean: Gjiviane (Gjiviano), che a gjolt di une ministrazion separade frazionâl dai ûs civics, Vuezis (Vuezos), Grac (Grac).
[cambie] Storie
Il prin document scrît dulà ch'al è fât il non di Rigulât al è dal XIII secul, ma il sô svilup impuartant al fo tal 1400-1500, cuant che si scomençè a doprâ lis minieris di fiêr, ram e aur da la Navanze, tal vicin comun di For Davôtri, dopradis fin a la seconde vuere mondiâl. Da rest, la storie di Rigulât e và daûr di chê di dute la Cjargne: part dal Patriarcât di Aquilee, pò dal 1420 al passà sot de Republiche di Vignesie, che propite de Cjargne e cjapave gran part dal legnam che i coventave par fâ sù lis sôs nâs. Tal 1797, cul Tratât di Cjampfuarmit, Rigulât tal mût di dut il Friûl al fo cedût al Imperi Asburgic, par tornâ a la Italie tal 1866, daspò da la tiarce vuere di indipendence. Il paîs parò al subì ancjemò doi invasions: la prime, di bande dai austro-todescs tal 1917, par vie che l'esercit talian al si ere ritirât ae diestre de Plâf daspò da la rote di Cjaurêt. La seconde tal 1944, chiste volte di bande dai cosacs, clamâts in Friûl di Hitler che ur veve donât la Cjargne come teritori dulà stabilîsi. Cul mai dal 1945 finalmentri ancje a Rigulât e tornà la pâs, dut câs dai ains '60 al scomençâ un grant fenomen migratîf che al à fât lâ jù la popolazion dal paîs dai 2.443 abitants dal 1921 ai 585 di vuè.
[cambie] Culture
[cambie] Lenghe
In tal comun al ven fevelât il furlan, in te variant dal alt Cjanâl di Guart, forme antighe une vore particulâr doprade ancje a For Davôtri e caraterizade de terminazion des peraulis femininis (o miôr, di chês che a davegnin de prime declinazion latine) in -o (singolâr) e -os (plurâl), cence che chest efiet al si slargji ai articui e aes preposizions articoladis, par esempli si dîs: la cjaso de fruto - las cjasos des frutos. Altris trats carateristics a son lis vecjis formis dai articui masculins lu (singolâr) e ju (plurâl) e lis pronunciis particolârs des vocâls in posizion fuarte, cetant diferents dal furlan centrâl e plui someants al furlan di Pesariis o di Clausêt, par esempli ìo al puest di ê (asìot par asêt), ùo al puest di ô (pùoc par pôc), ou o ô par û (cour o côr par cûr), ei o ê par î.
Intal comun a son dopradis almancul trê formis diferentis di chest dialet: une, il riguladot in sens stret, de bande diestre dal Dean, tal cjaulûc e tes vilis dongje; une a Grac e Vuezis, che pai siei leams storics cun Tualis al pronuncie la o finâl in forme mancul marcjade, e il gjivianot, a Gjiviane, cul vocabolari plen di peraulis antighis e cun cualchi ditonc pronunciât in forme difarent (par esempli Pieri si dîs Pìari e no Pìori come tal riguladot). Chestis ultimis dôs formis a son in pericul di estinzion pal dispopolament di chês vilis.

robotstxt: allowed

filter: keep


text:
Teatri furlan
Il teatri in lenghe furlane al nas avonde tart rispiet aes altris formis artistichis de marilenghe. Dut cas di lunc dal XX secul al si svilupe simpri di plui e al dì di vuê o vin ancje des compagniis profesionistichis.
[cambie] Storie
[cambie] Il ritart de nassite dal teatri furlan
Lis primis oparis che a podaressin vê une rapresentazion teatrâl a son dal '600 di Ermes di Colorêt, si trate di cualchi dialic tant che Contrast fra Carneval e Cresime, Di une chitine cul confessôr e Pascute e Macor. Chestis oparis a restarin dome scritis. Par viodi un teatri par furlan si à di spietâ il XIX secul. Lis resons par cui in Friûl nol è nassût prime un teatri par furlan a son diviersis e leadis a motîfs storics e politics. La sotanance sot Vignesie a fasè in mût che il furlan al vignedi pôc doprât dai sorestants. A Udin la prime sale par oparis teatrâls a fò screade nome intal 1601 ma, fûr che par cualchi spetacul par Talian o par Venit a vignive doprade sore dut par bai e musiche.
Intal jenfri che in tantis zonis de Europe, partint de Italie, si difont la Commedia dell'Arte, il Friûl, sotan e emargjinât, al viôt nome i spetacui di cualchi companie venite. No nassin cussì ni mistirants ni autôrs locâi che sedin bogns, magari ancje par talian o par venit, di rapresentà la vite dal timp.
[cambie] La nassite de comedie furlane
Bisugnarà spietà il 1800 e la dominazion austriache par viodi la nassite de comedie in marilenghe. La prime opare dute par furlan e je di Pieri Çorut che intal 1847 al scrîf Il trovatore Antonio Tamburo. E je une comedie cun tocs musicai, dute par furlan che e vierç la strade a dute une schirie di autôrs. Pacifico Valussi, Francesco Leitenburg, Giuseppe Edoardo Lazzerini, Francesco Nascimbeni e Caterina Percoto. Lis storiis a son di solit legris, di ambient contadin e cun finalitât moralistichis. Cul gnûf secul a scomencin a nassi diviersis companiis teatrâls diletantistichis, spes intes parochiis. La filologjiche, nassude tal 1919, e comence a fâ dai concors teatrâi. I autôrs de prime part dal secul a son Bruno Pellarini, Giuseppe Marinoni, Ercole Carletti, Arturo Feruglio, Maria Gioitti del Monaco, Anna Fabris, Costantino Smaniotto, Lea D'Orlandi, Pietro Someda de Marco. Lis oparis a continuin, come storiis e ambientazion, intal gust dal '800. In chest mût a plasin une vore a la int ma a restin lontanis dai trois plui modernis che al sta cjapant il teatri european dal timp.
[cambie] Il secont dopovuere
Ancje se a si continue a là daur de tradizion za intai prins agns dal dopovuere si scomencin a viodi i segnai di une schirie di autôrs plui modernis. Se Guido Michelutti al è plui tradizionâl lis oparis di Renato Appi, Alviero Negro e Lelo Cjanton a rivin a tocjâ tematichis mancul sieradis.
[cambie] I Turcs tal Friûl
Intal 1976 a ven publicade I Turcs tal Friûl, opare zovanîl di Pasolini, scrite intal 1944. Chest al è considerât il test plui alt scrit in marilenghe, i soi moments lirics che a ricuardin la tragjedie greche, a mostrin la bravure che Pasolini al mostrarà intai agns seguitîfs. Se di une bande l'opare e reste isolade dal rest de scriture dai tescj furlans la rapresentazion che al fasarà il regjist Elio De Capitani intai agns 90 al tirà su une gnove gjenerazion di teatrants e di spetatôrs furlans.
[cambie] La fin dal XX secul
Sul finì dal secul si viôt une incressite dal teatri furlan cuntun grant numar di compagniis teatrâls gnovis. Dal 1987 l'associazion teatrâl furlane a inmanee un concors leterali bienâl che al devente un stimul par autôrs come Gianni Gregoricchio, Giovanni Morsan, Alberto Luchini, Roberto Ongaro, Luciano Rocco, Paolo Sartori, Carlo Tolazzi, don Pietro Biasatti. Il gnûf mileni si vierç cuntune opare une vore significative su la vite des feminis in Friûl al inizi dal '900; Bigatis di Elio Bartolini e Paolo Patui. In chest periodi a son ancje dute une schirie di traduzions dai grancj autôrs mondiâi tant che Goldoni, Pirandello, Moliere, Cechov e v.i. Cui agns '80 a nassin ancje lis primis companiis teatrâls profesionistichis come il Teatro Incerto (Claudio Moretti, Fabiano Fantini, Elvio Scruzzi). Tal 1988 e nas la Civica accademia d'arte drammatica Nico Pepe, dai soi cors a vegnin fûr i atôrs de Academia de Gli Sventati.
[cambie] Bibliografie
- Il teatro in lingua friulana, di Luca Zoratti in Friulano Lingua viva, Udin 2006
- Appunti per la storia del teatro friulano, Someda de Marco in Sot la Nape, 1 (1963)
- Il teatro in prosa, Nico Pepe in Enciclopedia tematica del Friuli Venezia Giulia


text:
Galassie
Une galassie e je un grant insiemi di stelis, sistemis, amàs e associazions stelârs, gas e polvars (che a formin il mieç interstelâr), leâts intun de fuarce di gravitât. Il non derive dal grêc YaλaEίaς (galaxìas), che al significhe "di lat"; al è une clare alusion ae Via Lactea (tes denominazions tradizionâls furlanis Strade dal Paradîs, Strade di Rome, Strade di Jerusalem, Stradalbe, Stradon de Madone, Stradon di Viene a ROme), la Galassie par antonomasie, che a ‘nd fâs part il sisteme solâr.
Lis galassiis a son ogjets di dimensions une vore vastis, che a svariin des plui piçulis galassiis nanis, di pocjis desenis di milions di stelis, fin aes plui imponentis galassiis zigantis, che a rivin a contâ ancje mil miliarts di stelis, dutis che a orbitin ator ator a un comun centri di masse.
In sens storic, lis galassiis a son stadis categorizadis secont la lôr forme aparente, o sedi su la fonde de lôr morfologjie visuâl. Une tipologjie tant difondude e je chê elitiche, che, cemût che si pues capî dal non, e à un profîl a elìs. Lis galassiis spirâls invezit a àn une forme discoidâl cun struturis a spirâl che a partissin dal nucli. Lis galassiis cun forme iregolâr o insolite a son definidis galassiis particolârs; la lôr forme stranie e je pal solit il risultât dai efiets des interazions mareâls cu lis galassiis dongje. Se chestis interazions a son uen vore fissis, par vie de vicinance tra lis struturis galatichis, e pues jessi la fusion des dôs galassiis, che e risulte inte formazion di une galassie iregolâr. La colision tra dôs galassiis dispès e da origjin a fenomens fis di formazion stelâr.
Intal univiers che si pues osservâ a son probabilmentri plui di 100 miliarts di galassiis; la plui grande part e à un diametri fra 1000 e 100.000 parsec e a son par solit a separadis di distancis dal ordin di milions di parsec (megaparsec, Mpc). Il spazi intergalatic al è in part jemplât di un gas lizêr, cun densitât plui basse di un atom par metri cubi. La plui part des galassiis a son disponudis intal Univiers organizadis secont jerarchiis associativis precisis, des plui piçulis associazions, formadis di ciertis galassiis, ai amàs, ai plui imponents superamàs galatics. Chestis grandis struturis dispès a son disponudis dentri di corints enormis (tant che chê che si clame la Grande Muraie) e filaments, che a cenglin vueits imens dal Univiers.
A ben che no sedi ancjemò dal dut ben clâr, la materie scure e somee costituî cirche il 90% de masse di tante part des galassiis a spirâl, biel che pes galassiis elitichis si pense che cheste percentuâl e sedi minôr, svariant fra 0 e 50%. I dâts che a divegnin des osservazions a fasin pensâ che tal centri di tantis galassiis, ancje se no di dutis, a sedin busis neris.


text:
Lenghis romanzis
Lis lenghis romanzis a son dutis lis lenghis che a vegnin fûr des variantis dal latin volgâr feveladis dai popui (no dome de int comun) intes variis bandis dal Imperi roman, e che cul timp e àn vût evoluzions diviersis, ancje pe influence des invasions barbarichis, soredut di bande di popolazions gjermanichis. Dutis chestis varietâts a son classificadis, come ancje il latin classic e lis lenghis romanzis, in plui sot grups des lenghis indoeuropeanis, la cui origjin a si cjate intai teritoris de Mesopotamie.
[cambie] Lis lenghis romanzis vuê
Lis lenghis romanzis a son duncje un sot grup dal ramaç ocidentâl des lenghis indoeuropeanis, nassudis dal incuintri tra lis lenghis dai gnûfs popui indoeuropeans e un strât formât des lenghis che a jerin feveladis de int za presint in chestis tieris.
Chestis varietâts linguistichis a forin definidis come volgâr, ven a stai popolâr (de peraule latine volgo), ma cence vê un sens particolarmentri negatîf, dome in riferiment ae contraposizion fra la lenghe fevelade de int e chê uficiâl de autoritâts.
I puescj dulà che chestis lenghis a si sviluparin a son plui o mancul corispondents cul toc ocidentâl dal Imperi roman, gjavant la Britanie (ancje se al inglês al à inglobât une vore di tiermins latins) plui la provincie romane de Dacie (Romanie); par definî chestis regjons si dopre ogni tant la peraule Romànie, par evidenziâ la derivazion de lenghe fevelade dai Romans.
Un timp a jerin pandudis ancje inte Afriche setentrionâl, ma l'invasion arabe atôr dal VIII secul eliminà dutis chestis feveladis; inte part orientâl dal Imperi, il fat che il grêc al fos lenghe uficiâl al à impedît la difusion dal latin tal mieç de int, par cui no si son viodûts disvilups in chest sens.
Tra lis lenghis romanzis plui impuartantis, a son il spagnûl, il portughês, il francês, il talian, il rumen, il catalan, l'ocitan, il furlan, il leonês, il sardegnûl, il rumanç e vie di lunc.
[cambie] Analogjiis tra cualchi peraule in diviersis lenghis romanzis


text: Il Consei regjonâl - ducj dacuardi fale un astignût - al à fate buine la petzion popolâr fate indenant dal Comun di Migjee e sotscrite di un miâr di citadins. La iniziative e nasseve de mancjade aplicazion intai comuns là che e vîf la comunitât di lenghe furlane dal decret presidenziâl 81 leât ae leç statâl 482/99 che, intai comuns là che e vûf une minorance linguistiche, al permet di vierzi une classe cun 11 fruts impen dai 15 che a son stâts fissâts tant che minim de legjislazion taliane. La norme, che pûr e je stade metude in vore par altris comunitâts minorizadis, pai furlans e je restade letare muarte. Chel di Migjee - là che i fruts par inviâ la prime classe de scuele primarie a jerin 11, ma i è stât dineât di vierzilu - al è il câs che al mostre a clâr cheste discriminazion. La petizion e je stade dome une des iniziativis imbastidis de aministrazion comunâl di Migjee, vuidade dal sindic Alberto Bergamin, par rivendicâ chest dirit. A poiâle, dongje dai citadins, ancje i Comitâts 482 e pe Autonomie e il Rilanç dal Friûl, e diviersis alltris realtâts associativis e istituzionâls. La direzion scolastiche regjonâl no à scoltât. Si spere che la poie mostrade dal Consei regjonâl e l'impegn cjapât dal assessôr Molinaro a dedin il sburt just par cambiâ lis robis. La cuistion e nas dal câs di Migjee, ma al vâl par dute la comunitât furlane e, in gjenerâl, par dutis lis comunitâts minorizadis. Il probleme di fonde però - e lu jeve propit la petzion - al è chel di cjapâ une strade gnove, come che il stes Comitât 482 al veve domandât timp indaûr, ven a dî che e sedi la Regjon a cjapâsi in man lis competencis su la scuele (e lis risorsis) come che e à fat zaromai di agns cu la sanitât. Svicinâ lis decisions ae int al è un at di democrazie, al permet di ufrî soluzions di cualitât plui alte e al varès di judânus ancje a gjoldi di chei dirits che, come furlans, fin cumò nus son stâts dineâts. Cence dismenteâ che par cheste strade si difinit ancje la specialitât de nestre Regjon. No nus somee une robe di pôc.


text:
L'articul complet su la cunvigne in Ladinie dulà che al è intervignût Argemì si cjatilu tal ultin numar de Patrie dal Friûl.
30/06/08
Par Argemì furlan obligatori a scuele
Ancjemò un intervent sui dirits linguistics dal popul furlan di bande di Aureli Argemì, inteletuâl catalan president dal CIEMEN za perseguitât di Franco pe sô azion di difese de lenghe catalane. Tabaiant a un incuintri cutun grup di gjornaliscj ladins e furlans al à dit che "la gnove leç di tutele [de lenghe furlane n.d.r.] e je masse debule. Si à di domandâ dut ce che al è just par une tutele serie. Il dirit ae lenghe e a pandile in ogni mût al è un dirit de persone: il furlan al à il dirit di jessi fevelât in plen, il stes dirit che al è pal talian, ni plui ni mancul". Sul teme particolarmentri discutût dal insegnament de lenghe furlane a scuele, Argemì al à declarât che " e à di jessi la obligatorietât, no si discût. Par esercitâ in plen il dirit dai furlans che si diseve prin. Po dopo cussì ancje i talians a vegnin a cognossi la lenghe che a àn dongje".
23/06/08
Il "bilinguisim" dal president Tondo
Tai dîs passâts e je stade publicade sul setemanâl de diocesi di Udin (daspò jessi stade publicade par sloven sul Primorski Dnevnik) une letare vierte al president Tondo su lis sôs declarazions cuintri di un bilinguisim reâl intes zonis là che e je presinte la minorance slovene. Naturalmentri la tematiche dal bilinguisim no interesse dome la lenghe slovene, ma e varès di cjapâ dentri dutis lis minoracis linguistichis presintis inte regjon (duncje ancje furlans e todescs).
Us indivìn a lei cheste letare une vore interessante (tal prin coment) a firme di Boris Rebernik di Lubiane. Nus pâr che lis ideis dal president Tondo in materie di dirits linguistics a sedin avonde confusionadis e, in spiete di vê un incuintri uficiâl, nus plasarès lei une sô rispueste, magari propit su chest blog. Isal un president che al vûl discuti cui citadins o aial pôre di vierzi un confront reâl su chestis tematichis?
Us indivìn a lei cheste letare une vore interessante (tal prin coment) a firme di Boris Rebernik di Lubiane. Nus pâr che lis ideis dal president Tondo in materie di dirits linguistics a sedin avonde confusionadis e, in spiete di vê un incuintri uficiâl, nus plasarès lei une sô rispueste, magari propit su chest blog. Isal un president che al vûl discuti cui citadins o aial pôre di vierzi un confront reâl su chestis tematichis?
20/06/08
Il vescul e il president
Leint il Gazzettino di vuê o cjatìn un articul che al fevele di un sgambi di batudis tra il President de Regjon Renzo Tondo e l'Arcivescul di Udin bons. Pietro Brollo (te foto).
O preseìn la declarazion dal bons. Brollo che al dîs: "Il furlan nol è un probleme: al è un valôr". E je une posizion che al à cjapât plui voltis e che nus fâs plasê. Dut câs, dal moment che si fevele di Glesie, o profitìn par fâ ancje une domande ae Arcidiocesi: ce fin aial fat il Messâl Roman par furlan, che al è fer a Rome dal 2006? O sperìn che i vescui dal Friûl a fasin sintî la lôr vôs alì de Cei par che alc si movi.
Par cui che nol savès, la motivazion e je une vore banâl, ma avonde ofensive pai furlans: la Cei no à voie di aprovâ la traduzion par furlan de Tertia editio typica, parcè che prime e à di sei finide chê par talian... Robis di no crodi!
Par savênt di plui su la cuistion dal Messâl, lait a lei il sît di Glesie Furlane e il sît de Patrie dal Friûl.
Tal prin coment, us metìn l'articul dal Gazzettino
O preseìn la declarazion dal bons. Brollo che al dîs: "Il furlan nol è un probleme: al è un valôr". E je une posizion che al à cjapât plui voltis e che nus fâs plasê. Dut câs, dal moment che si fevele di Glesie, o profitìn par fâ ancje une domande ae Arcidiocesi: ce fin aial fat il Messâl Roman par furlan, che al è fer a Rome dal 2006? O sperìn che i vescui dal Friûl a fasin sintî la lôr vôs alì de Cei par che alc si movi.
Par cui che nol savès, la motivazion e je une vore banâl, ma avonde ofensive pai furlans: la Cei no à voie di aprovâ la traduzion par furlan de Tertia editio typica, parcè che prime e à di sei finide chê par talian... Robis di no crodi!
Par savênt di plui su la cuistion dal Messâl, lait a lei il sît di Glesie Furlane e il sît de Patrie dal Friûl.
Tal prin coment, us metìn l'articul dal Gazzettino
Il president Napolitano e i dirits dal popul furlan
Il president de Republiche taliane Giorgio Napolitano (te foto) al è stât invidât a visitâ il Friûl par discuti dai dirits linguistics dal popul furlan e de autonomie de Regjon. Lu à declarât Arnalt Baracêt, in rapresentance dal Comitât pe autonomie e pal rilanç dal Friûl, che al à vût un incuintri a Rome cun funzionaris de segretarie dal president de Republiche taliane. Sperìn che cheste iniziative e judi il president de Republiche a vierzi i voi sul compuartament discriminatori che il Stât talian al à tai confronts des sôs minorancis linguistichis e su la vergogne de sostanziâl no aplicazion de leç 482 che lis tutele. Tal prin coment o cjatais altris informazions su la notizie.
19/06/08
Lenghis minoritariis e integrazion europeane
Ta chest blog si fevele dispès di lenghis propriis e di Europe. Doi concets che plui di cualchidun, invezit, al cîr di tignî disseparâts. Cence dismenteâ che a ‘nd è fintremai di chei che a rivin a dî: “Ce pierdìno ancjemò timp cun chestis lenghis locâls, o sin in Europe!”.
Po ben, di trop che i doi concets a sedin leâts e in ce maniere, si fevele tun libri che al ven presentât propit vuê, joibe ai 19 di Jugn, a Udin. Di fat, a sîs sot sere (18.00), in sale Ajace, si presente il libri di Marco Stolfo “Lingue minoritarie e unità europea. La ‘Carta di Strasburgo’ del 1981”. La iniziative, che si insuaze tai incuintris cui autôrs inmaneâts de Biblioteche civiche Joppi di Udin, e à la poie ancje dal assessorât comunâl pe culture e dal Club Unesco di Udin.
Il test al sarà presentât, in plui dal autôr, dai professôrs Silvana Schiavi Fachin e Claudio Cressati de Universitât dal Friûl.
Po ben, di trop che i doi concets a sedin leâts e in ce maniere, si fevele tun libri che al ven presentât propit vuê, joibe ai 19 di Jugn, a Udin. Di fat, a sîs sot sere (18.00), in sale Ajace, si presente il libri di Marco Stolfo “Lingue minoritarie e unità europea. La ‘Carta di Strasburgo’ del 1981”. La iniziative, che si insuaze tai incuintris cui autôrs inmaneâts de Biblioteche civiche Joppi di Udin, e à la poie ancje dal assessorât comunâl pe culture e dal Club Unesco di Udin.
Il test al sarà presentât, in plui dal autôr, dai professôrs Silvana Schiavi Fachin e Claudio Cressati de Universitât dal Friûl.
Il dirit di doprâ la lenghe proprie intes aministrazions publichis
Ta chestis zornadis la Provincie di Bolzan e à dât fûr un libretut che, cu la ocasion dai 25 agns di ativitât dal servizi dal difensôr civic, al ricuarde a ducj i citadins di chel teritori cuâi che a son i lôr dirits intai rapuarts cu la aministrazion publiche. Dentri a ‘nt vegnin ricuardâts une disine, tra di lôr al è ancje chel dal ûs de lenghe native. Il test al dîs cussì: “In ducj i ents publics de provincie di Bolzan o vês il dirit di vê une rispueste inte vuestre lenghe: par talian, par todesc e, tes valadis ladinis, ancje par ladin. I dipendents publics a àn di indreçâsi a voaltris a vôs o par scrit te lenghe che o vês doprât. Se o tacais cuntun “buongiorno”, cuntun “Grüß Gott”, o cuntun “Bun dé” o podês mostrâ la vuestre preference fin dal principi, in maniere informâl e cortese. Se, invezit, al è l’ent public a cjapâ contat cun voaltris, i tocje a lui almancul provâ a induvinâ cuale che e sedi la vuestre lenghe mari, par esempli su la fonde dal vuestri non o cognon.”
Tal prin coment o podês cjatâ cualchi considerazion in proposit.
Tal prin coment o podês cjatâ cualchi considerazion in proposit.
18/06/08
Rupel : pôc rispiet pe minorance slovene
Il ministri pal forest de Slovenie Dimitrij Rupel al à riclamât la atenzion del president de regjon Friûl-VJ Tondo sul fat che la minorance slovene no je rispietade a suficience. Tal prin coment lis declarazion di Dimitrij Rupel.
17/06/08
Preocupâts pes declarazions dal assessôr Molinaro
L'assessôr regjonâl pe culture Roberto Molinaro al à fat des declarazions une vore preocupantis su la aplicazion de gnove leç regjonâl sul furlan (declarazions che o cjatais intal prin coment). In sostance Molinaro al dîs che cheste Zonte regjonâl no vûl meti in vore la leç (L.R. 29/2007). Al somee che i nestris politics a sedin ancjemò restâts une vore indaûr su la tematiche dai dirits linguistics. I dirits linguistics a son apont dirits e no puedin cambiâ cul cambiâ di une aministrazion. Par capî miôr cuâi che a son i dirits linguistics dal popul furlan us conseìn di lei la "Risoluzion Arfè", un curt e sintetic document dal Parlament european dal 1981 (plui di vincj agns indaûr!). Cuissà se l'assessôr Molinaro e i components de Zonte regjonâl lu àn let! A lei ciertis robis che a disin al pararès propit di no ...
12/06/08
Il Comun di Udin al da il bon esempli
Il Comitât 482 al judiche in maniere positive i prins pas che la gnove aministrazion comunâl udinese, e in particolâr l’assessôr Kristian Franzil, e je daûr a movi sul front de politiche linguistiche pal furlan.
Daspò di un prin incuintri informâl cualchi zornade indaûr, îr l’assessôr Franzil al à clamât dongje une riunion là che a jerin rapresentants de ARLeF, dal Servizi regjonâl pes identitâts linguistichis, de Universitât dal Friûl, de Glesie udinese, dal Comitât pe autonomie e pal rilanç dal Friûl e dal nestri Comitât. Une sorte di prove gjenerâl par chê che e varès di deventâ une taule di vore continuative pes politichis linguistichis in Comun di Udin. Za chest al è un biel segnâl che si vûl fâ e che si vûl lavorâ cuntun spirt partecipatîf.
Ducj i partecipants si son cjatâts in cunvigne tal dî che la politiche pe lenghe furlane no à di jessi un dai tancj setôrs di intervent, ma un element trasversâl che al à di jentrâ in maniere graduâl e naturâl in ducj i setôrs. Parcè che il furlan – chest il spirt di fonde – al à di deventâ alc di normâl, di podêlu doprâ pardut e no dome di cualchi bande o, piês ancjemò, in cualchi ghet. Si trate, duncje, di inviâ un procès di “normalizazion” (tal sens di rindi normâl) de lenghe che al varà un moment di control tal belanç linguistic che il sindic Furio Honsell al veve za anticipât intant de campagne eletorâl.
L’assessôr Franzil al è cumò daûr a fâ un control dal personâl e des risorsis za disponibilis e a tiessi lis liniis di colaborazion cun chei altris assessorâts. Cun di plui, si è za daûr a elaborâ i prins progjets par incressi e svilupâ la presince dal furlan a Udin.
Lis ideis saltadis fûr intant dal incuintri a son tantis, si trate cumò di tacâ a meti jù dai plans di azion par tacâ a metilis in vore. Cu la cussience, dut câs, che no si trate di procès che si pues meti sù in cuatri e cuatri vot.
Come che al veve domandât il Comitât 482, no varessin po di mancjâ iniziativis che a cjapin dentri ancje sloven e todesc. Ancje parcè che Udin, se al vûl jessi pardabon capitâl dal Friûl, nol pues che tignî cont dal plurilinguisim de nestre tiere e al à di jessi un bon esempli pal rest des aministrazions furlanis.
Daspò di un prin incuintri informâl cualchi zornade indaûr, îr l’assessôr Franzil al à clamât dongje une riunion là che a jerin rapresentants de ARLeF, dal Servizi regjonâl pes identitâts linguistichis, de Universitât dal Friûl, de Glesie udinese, dal Comitât pe autonomie e pal rilanç dal Friûl e dal nestri Comitât. Une sorte di prove gjenerâl par chê che e varès di deventâ une taule di vore continuative pes politichis linguistichis in Comun di Udin. Za chest al è un biel segnâl che si vûl fâ e che si vûl lavorâ cuntun spirt partecipatîf.
Ducj i partecipants si son cjatâts in cunvigne tal dî che la politiche pe lenghe furlane no à di jessi un dai tancj setôrs di intervent, ma un element trasversâl che al à di jentrâ in maniere graduâl e naturâl in ducj i setôrs. Parcè che il furlan – chest il spirt di fonde – al à di deventâ alc di normâl, di podêlu doprâ pardut e no dome di cualchi bande o, piês ancjemò, in cualchi ghet. Si trate, duncje, di inviâ un procès di “normalizazion” (tal sens di rindi normâl) de lenghe che al varà un moment di control tal belanç linguistic che il sindic Furio Honsell al veve za anticipât intant de campagne eletorâl.
L’assessôr Franzil al è cumò daûr a fâ un control dal personâl e des risorsis za disponibilis e a tiessi lis liniis di colaborazion cun chei altris assessorâts. Cun di plui, si è za daûr a elaborâ i prins progjets par incressi e svilupâ la presince dal furlan a Udin.
Lis ideis saltadis fûr intant dal incuintri a son tantis, si trate cumò di tacâ a meti jù dai plans di azion par tacâ a metilis in vore. Cu la cussience, dut câs, che no si trate di procès che si pues meti sù in cuatri e cuatri vot.
Come che al veve domandât il Comitât 482, no varessin po di mancjâ iniziativis che a cjapin dentri ancje sloven e todesc. Ancje parcè che Udin, se al vûl jessi pardabon capitâl dal Friûl, nol pues che tignî cont dal plurilinguisim de nestre tiere e al à di jessi un bon esempli pal rest des aministrazions furlanis.
07/06/08
La liniute che e je sparide
Al è di cualchi an incà che si tint a scrivi il non de nestre regjon cence de liniute che e divît Friûl e Vignesie Julie. Une tindince che aromai e somee vê cjapât dentri un pôc ducj. Ma chê liniute ise stade pardabon gjavade vie?
Tal 2001 e je stade gjavade vie dal art. 116 de Costituzion de Republiche taliane, ma e reste inmò intal art. 131 e intes disposizions transitoriis e finâls de Cjarte costituzionâl e ancje intal Statût di autonomie de nestre Regjon. Duncje, al somee che la version plui juste dal non de nestre Regjon e resti chê cu la liniute.
Cun dut achel, te edizion de Costituzion de Republiche taliane voltade par furlan de Societât Filologjiche Furlane, la liniute e je sparide ancje ta chei articui là che te version uficiâl e sarès ancjemò, come che nus ven contât ta chest articul di Roberta Michieli publicât sul sît Lenghe.net.
Po stâi che tancj a pensin che no sedi une robe di pierdi timp daûr, ma la cuestion e je un tic plui serie. Nus ven ben spiegât tun libri jessût fûr che al è pôc e che al à non “Venezia Giulia – La regione inventata”. Il test, che al à dentri une vincjine di saçs di diviers autôrs, al è publicât de cjase editore Kappa Vu e al è curât propit di Roberta Michieli e di Giuliano Zelco.
La prossime presentazion di chest libri si le varà domenie ai 15 di Jugn a Aquilee, alì de sale dal Consei comunâl, a tacâ des 10 di matine. La iniziative, inmaneade de aministrazion comunâl aquileiese, e viodarà la partecipazion dai curadôrs e di un pôcs dai autôrs.
Tal 2001 e je stade gjavade vie dal art. 116 de Costituzion de Republiche taliane, ma e reste inmò intal art. 131 e intes disposizions transitoriis e finâls de Cjarte costituzionâl e ancje intal Statût di autonomie de nestre Regjon. Duncje, al somee che la version plui juste dal non de nestre Regjon e resti chê cu la liniute.
Cun dut achel, te edizion de Costituzion de Republiche taliane voltade par furlan de Societât Filologjiche Furlane, la liniute e je sparide ancje ta chei articui là che te version uficiâl e sarès ancjemò, come che nus ven contât ta chest articul di Roberta Michieli publicât sul sît Lenghe.net.
Po stâi che tancj a pensin che no sedi une robe di pierdi timp daûr, ma la cuestion e je un tic plui serie. Nus ven ben spiegât tun libri jessût fûr che al è pôc e che al à non “Venezia Giulia – La regione inventata”. Il test, che al à dentri une vincjine di saçs di diviers autôrs, al è publicât de cjase editore Kappa Vu e al è curât propit di Roberta Michieli e di Giuliano Zelco.
La prossime presentazion di chest libri si le varà domenie ai 15 di Jugn a Aquilee, alì de sale dal Consei comunâl, a tacâ des 10 di matine. La iniziative, inmaneade de aministrazion comunâl aquileiese, e viodarà la partecipazion dai curadôrs e di un pôcs dai autôrs.
Blog di Storie
E dal moment che o sin daûr a fevelâ di blogs, nus pâr di just segnalâ ancje une altre biele iniziative che e je stade metude sù propit ta chescj dîs di Sandri Carrozzo. Si trate di un blog dedicât ae storie dal Friûl, a tacâ di chê plui antighe. Il blog al à non propit Storie furlane e al è fat di plante fûr in lenghe furlane.
Compliments a Sandri e augurons!
Compliments a Sandri e augurons!
Il Sportel al torne a vierzi
La leç statâl 482/99 e previôt, tra lis altris robis, che lis aministrazions publichis dai teritoris là che si fevelin lis lenghis minoritariis tuteladis dal proviodiment a garantissin ai lôr citadins il dirit di doprâ, in forme orâl e scrite, la lôr lenghe proprie. Par vignî incuintri a chest dirit de int, la leç e previôt che i ents publics a metin sù dai sportei linguistics.
In Friûl – Vignesie Julie a son diviersis lis aministrazions che si son indotadis di un sportel linguistic, ancje se, magari cussì no, chest servizi nol è in vore pardut là che al varès di jessi. Cun di plui, par cui che al fâs il sportelist i problemis no mancjin. Il prin al è chel de precarietât. Propit chest probleme al à puartât diviers dai zovins che za si vevin cjapade sù une buine esperience a bandonâ chest lavôr par alc altri di plui sigûr.
Dut câs, a ‘nd è ancje tancj che cun snait a van indenant cun chest lavôr. Un pôcs di lôr, o forsit al sarès miôr di dî un pocjis di lôr, a àn tornât a inviâ une iniziative partide timp indaûr e po restade ferme par cualchi timp: il Sportel, ven a dî il blog dai operadôrs linguistics pe promozion de lenghe furlane.
“La idee – a spieghin dal messaç di rilanç dal blog – e je chê di meti a disposizion di ducj i operadôrs linguistics i materiâi produsûts fin cumò dai sporteliscj.” Cui che al à voie di dâur une man al pues scriviur ae direzion: sporteliscj@gmail.com
Compliments ai Sporteliscj e augurons!
In Friûl – Vignesie Julie a son diviersis lis aministrazions che si son indotadis di un sportel linguistic, ancje se, magari cussì no, chest servizi nol è in vore pardut là che al varès di jessi. Cun di plui, par cui che al fâs il sportelist i problemis no mancjin. Il prin al è chel de precarietât. Propit chest probleme al à puartât diviers dai zovins che za si vevin cjapade sù une buine esperience a bandonâ chest lavôr par alc altri di plui sigûr.
Dut câs, a ‘nd è ancje tancj che cun snait a van indenant cun chest lavôr. Un pôcs di lôr, o forsit al sarès miôr di dî un pocjis di lôr, a àn tornât a inviâ une iniziative partide timp indaûr e po restade ferme par cualchi timp: il Sportel, ven a dî il blog dai operadôrs linguistics pe promozion de lenghe furlane.
“La idee – a spieghin dal messaç di rilanç dal blog – e je chê di meti a disposizion di ducj i operadôrs linguistics i materiâi produsûts fin cumò dai sporteliscj.” Cui che al à voie di dâur une man al pues scriviur ae direzion: sporteliscj@gmail.com
Compliments ai Sporteliscj e augurons!
RAI par sloven, cuant in provincie di Udin?
Il rapuart jenfri radiotelevision publiche taliane e lenghis minorizadis nol è mai stât sempliç. Chel di podê viodi e scoltâ trasmissions inte proprie lenghe al varès di jessi un dirit di ducj i citadins, ma intal stât talian chest nol vâl pe plui part di chei citadins che no àn come lenghe native il talian.
Chest dirit nol è stât garantît nancje daspò che il Parlament al à fate buine la leç statâl 482/99 e che e je stade ratificade la Convenzion cuadri pe protezion des minorancis nazionâls. Di cuant che al è nassût il Comitât 482 si à batût par che la RAI e i Guviers talians a metin in vore ce che e domande la leç, ma nancje cui riclams rivâts des autoritâts europeanis si à rivât a movi plui di tant la situazion. Cul sfuarç unitari di diviersis realtâts de nestre regjon si à rivât a otignî une programazion radiofoniche sperimentâl cuotidiane in lenghe furlane su la RAI regjonâl (20 minûts in dì par sîs mês).
Dut câs, ancje par cui che al è plui indenant di nô su cheste strade, nol è masse ce stâ contents. Al è il câs, par esempli, de comunitât slovene de nestre regjon. Cun di fat, se e je vere che inte RAI e esist une programazion radiotelevisive in lenghe slovene, e je ancje vere che une part de comunitât slovene – chê de provincie di Udin – no pues gjoldi di chest servizi public.
Il contrat di servizi RAI – Ministeri des Comunicazions cumò in vore al previôt che lis trasmissions a cuvierzin dute la aree là che e je a stâ la comunitât slovene, ancje in provincie di Udin. Ancjemò tal 2005 la Regjon e veve dât un finanziament ae Comunitât montane de Tor, dal Nadison e dai Cuei par meti sù un implant di trasmission a Puriessim propit par cuvierzi la zone. Invezit nol è sucedût nuie.
La cuestion e je stade puartade ae atenzion de Zonte regjonâl di une interogazion fate indenant dal conseîr de Slovenska Skupnost, Igor Gabrovec (te foto). Intal document, Gabrovec al invide l’esecutîf a movisi par che ancje i slovens de provincie di Udin a puedin scoltâ lis trasmissions de redazion slovene de RAI. Par che si rivi a di un tant, si movin ancje chei altris rapresentants de minorance, a tacâ des associazions di riferiment de comunitât slovene. Ancje il Comitât 482 al à poiât e al va dilunc a poiâ cheste bataie.
A stâi daûr a cheste cuestion e je massime la stampe de comunitât slovene furlane. In mert si puedin viodi i ultins articui sul argomet (ducj e doi par sloven) publicâts sul Novi Matajur (06/06/2008) e sul Dom (31/05/2008).
Chest dirit nol è stât garantît nancje daspò che il Parlament al à fate buine la leç statâl 482/99 e che e je stade ratificade la Convenzion cuadri pe protezion des minorancis nazionâls. Di cuant che al è nassût il Comitât 482 si à batût par che la RAI e i Guviers talians a metin in vore ce che e domande la leç, ma nancje cui riclams rivâts des autoritâts europeanis si à rivât a movi plui di tant la situazion. Cul sfuarç unitari di diviersis realtâts de nestre regjon si à rivât a otignî une programazion radiofoniche sperimentâl cuotidiane in lenghe furlane su la RAI regjonâl (20 minûts in dì par sîs mês).
Dut câs, ancje par cui che al è plui indenant di nô su cheste strade, nol è masse ce stâ contents. Al è il câs, par esempli, de comunitât slovene de nestre regjon. Cun di fat, se e je vere che inte RAI e esist une programazion radiotelevisive in lenghe slovene, e je ancje vere che une part de comunitât slovene – chê de provincie di Udin – no pues gjoldi di chest servizi public.
Il contrat di servizi RAI – Ministeri des Comunicazions cumò in vore al previôt che lis trasmissions a cuvierzin dute la aree là che e je a stâ la comunitât slovene, ancje in provincie di Udin. Ancjemò tal 2005 la Regjon e veve dât un finanziament ae Comunitât montane de Tor, dal Nadison e dai Cuei par meti sù un implant di trasmission a Puriessim propit par cuvierzi la zone. Invezit nol è sucedût nuie.
La cuestion e je stade puartade ae atenzion de Zonte regjonâl di une interogazion fate indenant dal conseîr de Slovenska Skupnost, Igor Gabrovec (te foto). Intal document, Gabrovec al invide l’esecutîf a movisi par che ancje i slovens de provincie di Udin a puedin scoltâ lis trasmissions de redazion slovene de RAI. Par che si rivi a di un tant, si movin ancje chei altris rapresentants de minorance, a tacâ des associazions di riferiment de comunitât slovene. Ancje il Comitât 482 al à poiât e al va dilunc a poiâ cheste bataie.
A stâi daûr a cheste cuestion e je massime la stampe de comunitât slovene furlane. In mert si puedin viodi i ultins articui sul argomet (ducj e doi par sloven) publicâts sul Novi Matajur (06/06/2008) e sul Dom (31/05/2008).
04/06/08
Udin: incuintri cul assessôr Kristian Franzil
Îr di sere si è davuelt un prin incuintri informâl cul assessôr comunâl di Udin cu la deleghe pes lenghis minoritariis, Kristian Franzil, su lis azions di politiche linguistiche che il Comun al podarès meti in vore tai 5 agns che a vegnin.
Tal detai si à fevelât dai progjets che il Comun al à metût in vore inta chescj agns, massime in gracie dai fonts de leç 482/99, ma soredut di ce che l’Ent al varès di fâ par che la politiche linguistiche e sedi eficace. La prime domande e je stade chê di ativâ un sportel linguistic, progjet che però nol podarà jessi prontât in curt, viodûts i timps tecnics pai finanziaments de 482. Par chest l’assessôr al à sigurât che, dentri de setemane, al domandarà che al sedi cjatât fûr un dipendent dal Ent che al seguissi i progjets almancul dal pont di viste aministratîf. Dongje di chest impegn, la prime azion in program e sarà chê di sigurâ continuitât al progjet dai notiziaris “Udin e conte” e “Udinfo”.
Si à fevelât daspò dal Regolament fat bon dal Consei comunâl zaromai tal 2001 e di cemût che al varès di jessi inzornât in dì di vuê. Regolament che al podarès jessi il pont di partence par meti in pîts il belanç linguistic, idee une vore preseabile e inovative, presentade dal sindic Furio Honsell vie pe campagne eletorâl, par valutâ l’impat des azions di politiche linguistiche.
In spiete dal prossim incuintri, che al sarà plui tecnic, o pandìn la nestre sodisfazion pal risultât di cheste prime riunion.
Tal detai si à fevelât dai progjets che il Comun al à metût in vore inta chescj agns, massime in gracie dai fonts de leç 482/99, ma soredut di ce che l’Ent al varès di fâ par che la politiche linguistiche e sedi eficace. La prime domande e je stade chê di ativâ un sportel linguistic, progjet che però nol podarà jessi prontât in curt, viodûts i timps tecnics pai finanziaments de 482. Par chest l’assessôr al à sigurât che, dentri de setemane, al domandarà che al sedi cjatât fûr un dipendent dal Ent che al seguissi i progjets almancul dal pont di viste aministratîf. Dongje di chest impegn, la prime azion in program e sarà chê di sigurâ continuitât al progjet dai notiziaris “Udin e conte” e “Udinfo”.
Si à fevelât daspò dal Regolament fat bon dal Consei comunâl zaromai tal 2001 e di cemût che al varès di jessi inzornât in dì di vuê. Regolament che al podarès jessi il pont di partence par meti in pîts il belanç linguistic, idee une vore preseabile e inovative, presentade dal sindic Furio Honsell vie pe campagne eletorâl, par valutâ l’impat des azions di politiche linguistiche.
In spiete dal prossim incuintri, che al sarà plui tecnic, o pandìn la nestre sodisfazion pal risultât di cheste prime riunion.
De Mauro, Rom e minorancis
Un proverbi furlan al dîs che: "Se tu mangjis luvins e tu ti voltis indaûr, tu viodarâs cualchidun che al mangje lis scussis". Come a dî che, ancje cuant che tu pensis di stâ mâl, al è simpri cualchidun che al sta piês di te.
Tra lis comunitâts minorizadis che a vivin intal stât talian lis diferencis di tratament a son sot dai voi di ducj, ma, par esempli, par trop che o sedin metûts mâl nô furlans à 'nd è cui che al sta un grum piês. Al pont che al ven fintremai dificil di fâ paragons.
Si fevele di rom e sinti. I guviers talians a àn za vût cetancj riclams des autoritâts europeanis, e no dome, pal lôr compuartament cuintri di chestis comunitâts, ma la situazion invezit di lâ in miôr e va in piês. Il dut cuinçât cuntune buine sborfade di stereotips, di lûcs comuns e, clamìnlu cul so non, di razisim.
Par fortune, ancje intal stât talian, al è cui che si bat pai dirits di ducj i popui e di dutis lis lenghis in maniere coerente. Al è il câs, par esempli, dal innomenât linguist Tullio De Mauro che al à scrit di chescj argoments sul numar di "Internazionale" dai 29 di Mai dal 2008.
De Mauro al scrîf cussì: "Le mezzecalzette intellettuali non risparmiano silenzi e ostilità per la diversità linguistica. La povera gente, ma anche parte dei ceti benestanti, le segue, da Udine a Livorno, da Napoli a Milano. Nel paese delle reali diversità storiche e linguistiche l'ostilità soffia verso tutto ciò che appare diverso: perfino le varietà d'uso dell'italiano, perfino i dialetti nazionali ne vengono colpiti e, poi, a crescere, le minoranze linguistiche di antico insediamento, le minoranze di nuova immigrazione e, su tutti e più di tutti, gli zingari."
Par lei il rest dal so intervent baste dâ un cuc al prin coment là che o cjatarês il test integrâl dal so articul. Aes sôs conclusions, no vin nuie altri ce zontâ.
Tra lis comunitâts minorizadis che a vivin intal stât talian lis diferencis di tratament a son sot dai voi di ducj, ma, par esempli, par trop che o sedin metûts mâl nô furlans à 'nd è cui che al sta un grum piês. Al pont che al ven fintremai dificil di fâ paragons.
Si fevele di rom e sinti. I guviers talians a àn za vût cetancj riclams des autoritâts europeanis, e no dome, pal lôr compuartament cuintri di chestis comunitâts, ma la situazion invezit di lâ in miôr e va in piês. Il dut cuinçât cuntune buine sborfade di stereotips, di lûcs comuns e, clamìnlu cul so non, di razisim.
Par fortune, ancje intal stât talian, al è cui che si bat pai dirits di ducj i popui e di dutis lis lenghis in maniere coerente. Al è il câs, par esempli, dal innomenât linguist Tullio De Mauro che al à scrit di chescj argoments sul numar di "Internazionale" dai 29 di Mai dal 2008.
De Mauro al scrîf cussì: "Le mezzecalzette intellettuali non risparmiano silenzi e ostilità per la diversità linguistica. La povera gente, ma anche parte dei ceti benestanti, le segue, da Udine a Livorno, da Napoli a Milano. Nel paese delle reali diversità storiche e linguistiche l'ostilità soffia verso tutto ciò che appare diverso: perfino le varietà d'uso dell'italiano, perfino i dialetti nazionali ne vengono colpiti e, poi, a crescere, le minoranze linguistiche di antico insediamento, le minoranze di nuova immigrazione e, su tutti e più di tutti, gli zingari."
Par lei il rest dal so intervent baste dâ un cuc al prin coment là che o cjatarês il test integrâl dal so articul. Aes sôs conclusions, no vin nuie altri ce zontâ.
Iscriviti a: Post (Atom)


text:
Si visaiso dal decalic sui lûcs comuns su la lenghe furlane che cualchi an indaûr il Comitât 482 al veve fat zirâ? Po ben, chê iniziative e à ufiert la ispirazion par un lavôr che al va a frontâ (e a sdrumâ) propit chei a altris lûcs comuns su la lenghe furlane e su altris lenghis che a patissin la stesse condizion di minorizazion.
O fevelìn dal libri "Cjalant il Friûl / Sguardi sul Friuli" curât di Priscilla De Agostini e Silvana Schiavi Fachin e publicât de cjase editore Forum là che cuindis personis che par storie personâl o professionâl a son leadis al Friûl (di Tullio De Mauro a Leonardo Zannier, di Xavier Lamuela a Sergio Salvi, di Pierluigi Cappello a Domenico Lenarduzzi) a resonin su chescj temis e a sdrumin jù cetancj dai lûcs comuns che inmò a zirin su la nestre lenghe e su lis azions di politiche linguistiche metudis in at par promovile.
Un lavôr, duncje, che al merete let e che al pues jessi un moment impuartant di riflession pal Friûl e no dome. La presentazion dal libri e je in program chest vinars, prin di Lui, a siet sot sere (19.00) inte cort di Palaç Morpurgo (se al plûf in sale Ajace).
Intant de presentazion si varà un confront sui temis frontâts dal libri. Moderâts di Pauli Cantarut, a intervignaran Furio Honsell, Lorenzo Fabbro, Valter Colle, Carli Pup e lis dôs curadoris. La presentazion e sarà compagnade ancje tescj lets di Andrea Collavino e Serena Di Blasio.


text:
Assie
La Assie (in todesc: Hessen) e je un dai 16 stâts federâts de Gjermanie. Il cjâf lûc al è la citât di Wiesbaden.
[cambie] Gjeografie
La Assie si cjate te Gjermanie centri-ocidentâl. E confine a Nord-Ovest cul Nord Ren-Vestfalie, a Nord cun la Basse Sassonie, a Est cu la Turingje, a Sud-Est cu la Baviere, a Sud cul Baden-Württemberg e a Ovest cun la Renanie-Palatinât.
I flums plui impuartants a son il Ren, che al scor al confin cun la Renanie, il Fulda' e il Lahn.
La popolazion e je concentrade soredut te zone meridionâl dal stât, dulà che si cjatin lis citâts plui impuartantis, come Francfurt, Wiesbaden e Darmstadt.
[cambie] Storie
Tal inizi de etât di mieç, la Assie e jere parte de Turingje, ma daspò de vuere di succession turingjiane (1247-1264), la regjon e otignì la indipendence, par deventâ une contee dal Sacri Roman Imperi. Il stât al esistì fin tal 1567, cuant che Filip I d'Assia al murì. La Assie e fo dividude in cuatri stâts plui piçui, lassadis ai cuatri fiis di Filip: Assie-Kassel, Assie-Darmstadt, Assie-Rheinfels e il preesistent Assie-Marburg.
Dilunc de Republiche di Weimar, Assie-Nassau e Assie a jerin dôs regjons aministrativis de Gjermanie. Dopo de seconde vuere mondiâl, tal 1945, il stât dal Assie al fo costituît tal interni de zone di ocupazion statunitense, unint i stâts di Assie (-Darmstadt) e Assie-Nassau. La bande di Assie su la rive ocidentâl dal Ren e deventà part de Renanie-Palatinât.
[cambie] Division aministrative
La Assie e je dividude in 3 distrets guviernatîfs: (Regierungsbezirke): Kassel, Gießen e Darmstadt.
I 21 circondaris rurâi a son:
[cambie] Politiche
Dal 1999 il president dal stât al è Roland Koch, dal partît dal CDU.
[cambie] Viôt ancje
[cambie] Leams
- (todesc) Sît ufiziâl dal stât


text:
Uscito il numero di Giugno 2010 del mensile in Marilenghe "La Patrie dal Friûl" nel continua a leggere gli argomenti trattati e alcuni link per poter leggere on line alcuni articoli
EDITORIÂL - Un popul cence memorie al va a sbati sul tricolôr / LA INTERVISTE - O vin lidrîs buinis, o vin di tignîlis di cont / Nazionâls cence Stât ma cul balon / 50 agns di «Tutto il calcio minuto per minuto» / Di «Uosjinton» a Verone, une vite sui cjamps di balon / ATUALITÂT – Gol – La lenghe dal sport / Il furlan tal balon / Retoriche nazionalistiche contestade ancje a Sud / Pietro Fontanini: «Contile juste» ma no dome / AI 32 DI MAI. Il marketing dai mondiâi di balon / Friûl, passe 60 agns di ilusions e delusions / MEDITANTLIS TAL SO CÛR. Dôs stradis difarentis / Fruticulture? Parcè no / Zoventût cjargnele cun snait / Di Cjistiel a Varsavie, cun lidrîs in Friûl / CURTIS E CHE SI TOCJIN. Ancjemò in lote pal furlan in television / Letaris / 1986: al nas il Motâr / VISIONS – GALARIE FOTOGRAFICHE. Maran 1980 / TERITORIS – INTERNAZIONÂL. Novitâts positivis pai partîts nazionalitaris / SLOVENIE. Pe Slovenie une gnove aventure mondiâl / AUSTRIE. La Austrie, une nazion ative / CULTURE – CUSINE. Sant Danêl: il princip de taule / ART-Â. Tal cûr dal domo di Udin la memorie dal Patriarcjât di Aquilee / IL FERÂL. La Italie raziste, o ben: la ore dai conts / LA FABRICHE DAI… LIBRIS. Il valôr de ospitalitât / Gianni Gregoricchio, Une vite di pôc / Nus salvarie la poesie? / CONTECURTE. Tren / Musicarci tal segn de Zornade europeane de musiche / MEDIA - E-MARILENGHE. Furlanication / I CLASSICS – 7. SANT JACUM, LÀ CHE AL FINÌS IL MONT /


text:
VIERZIDURE - Speciâl di VideoTelecarnia su La Patrie dal Friûl e Glesie Furlane
Par cui che nol à podût partecipâ di persone, par furtune che a esistin realtâts come VideoTelecarnia (www.videotelecarnia.it) che tra Otubar e Novembar e mandarà in onde doi apontaments di no pierdi.
Su la frecuence 690 dal digjitâl terestri si podarà viodi un servizi su la leture de bibie par furlan, ma ancje la cunvigne di vinars ai 16 di Setembar davuelte in sale Ajace in ocasion di FriuliDoc.
Si scomence miercus ai 19 di Otubar aes 20.30 propit cul servizi de serade regjistrade li dal Municipi di Udin “La Patrie dal Friûl e conte la Bibie, speciâl la leture continue de Bibie par furlan (durade 98 minûts). La pontade e sarà mandade in repliche ancje miercus ai 26 di Otubar simpri cul stes orari.
Il secont apontament al è previodût par miercus ai 2 di Novembar aes 20.30 cuntun servizi su la “Leture de Bibie par furlan” (durade 28 minûts), regjistrât li de Glesie de Puritât a Udin.
La pontade e sarà mandade in repliche ancje miercus ai 09 di Novembar simpri cul stes orari.
REDAZION


text:
Antîc Egjit
Cu la peraule Antîc Egjit si intint le civiltât svilupade intor a lis tieris fertilis dongje dal flum Nîl a scomenç da lis cataratis, dongje il confin cul Sudan, fin ae viertidure cul Mâr Mediterani in timps incredibilmentri lontans, a scomençâ dal 3300 p.d.C, fin al 343 p.d.C, cuant al piert le sô indipendence par man dai Romans.
Al è stât calcolât che la agricolture in chestis tieris e je praticade a scomençâ dal 6000 p.d.C. e je propit la presince dal flum a rindi pussibil la vite e lis coltivazions in une tiere pluitost desertiche, al è il motôr de civiltât che vivarà par tre mil agns, scuasit cence gambiaments. Lis aghis dal Nîl, cu lis lôr plenis, a puedin puartâ fertilitât, ma ancje distruzion, se no vegnin controladis in mût costant, e metudis vie par i periodis di sicitât. Al è par chest motîf che si sint le bisugne di un stât organizât, un stât che al puedi garantî la manutenzion di chês oparis di cui dipent la vite di ducj.
La bisugne di vê un stât che ministre lis oparis publichis (stuons e canâi), colegâts al Nîl, al puarte a la nassite di un dai prins stâs de storie, in tal 3300 p.d.C. I oms de lis tieris dal Nîl a imparin daurman a vivi sot le autoritât di un sorestant (periodi de formazion dai distrets). I distrets si dan cuintri e si alein jenfri di lôr par scuasit mîl agns, fint ae creazion di doi reams, l'Alt Egjit, in te basse, costituît de bande meridionâl de Vâl dal Nîl, e il Bâs Egjit, costituît de viertidure dal flum, che a vegnin unificâts in tal 3000 p.d.C., de bande di Menes, (scuasit di sigûr il faraon Narmer) re dal Alt Egjit, che al sarâ il primarûl da lis 30 dinastiis dal antîc Egjit. Jenfri i monuments pui cognossûts, a son di sigûr lis piramidis, tombis dai rês de III ae XII dinastie.
Lis piramidis pui famosis si cjatin a Giza, dongje la citât dal Cairo, la capitâl di vuê. La lôr grandece e testemonie la fuarce de organizazion dal stât egjizian, e trop che i egjizians vevin a cûr il crodi dal al dilà.
Le Piramide dal faraon Cheope, clamade ancje Grande Piramide, tombe dal faraon Khufu, cognossût cul non di Cheope e je le piramide conservade plui ben.
L'antîc Egjit jont il massim de sô fuarce e estension teritoriâl in tal periodi clamât Gnûf Ream (1567 p.d.C - 1085 p.d.C-), cuant che i confins dal imperi rivavin fin ae Libie, ae Etiopie e a lis tieris dal Orient di Mieç.
L'antîc Egjit al à cognossût ancje periodis di debolece e mancjance dal podê, come che al è sucedût in tai Periodis di Meçâns, cuant in tal seont l'Egjit ven invadût dal popul dai Hyksos.
[cambie] Cronologjie egjiziane
Le storie egjiziane e je dividude in periodis difarents, ancjemò ogjets di studis de bande di studiôs e ricercjadôrs. Chestis periodis a son stâs otignûts tignint cont di acjadiments storics e de astronomie. Fin de antichitât si tegnin cont des dinastiis dai faraons, che a an governât l'Egjit.
- Periodi predinastic (prime dal 3200 p.d.C.)
- Periodi Arcaic (I-II dinastie) (3150 p.d.C. - 2700 p.d.C.)
- Ream Vecjo (III -VI dinastie) (2700 p.d.C. - 2200 p.d.C.)
- Prin Periodi di Mieç (VII - X dinastie) (2200 p.d.C - 2040 p.d.C.)
- Ream di Mieç (XI - XII dinastie) (2040 p.d.C. - 1790 p.d.C)
- Seont Periodi di Mieç (XIII - XVII dinastie) (1790 p.d.C. - 1540 p.d.C.)
- Ream Gnûf (XVIII - XX dinastie) (1530 p.d.C. - 1080 p.d.C.)
- Tierç Periodi di Mieç (XXI - XXV dinastie) (1808 p.d.C. - 672 p.d.C.)
- Periodi Tard (XXVI - XXX dinastie) (672 p.d.C. - 343 p.d.C.)
[cambie] Periodi predinastic
Cun Periodi predinastic dal Egjit si intint le fase precedent ae formazion dal stât unitari egizian. Scomence de preistorie e rive fint al 3100 p.d.C. Il paîs al è dividût in doi, Alt e Bas Egjit.
[cambie] Periodi Arcaic (I-II dinastie)
Cun Periodi Arcaic o ancje Periodi Thinite (dal non de citât di This o Thinis, citât di nassite dai prins rês) si intint l'arc di timp cuviert da lis primis dinastiis. Il periodi storic si vierç cu la unificazion dal Alt Egjit e Bas Egjit, i doi reams formâts dongje il cors dal flum Nîl, in tal periodi predinastic.
Il fondadôr de I dinastie al è il faraon Narmer, chel che dongje dal 3000 p.d.C, al unifiche l'Egjit. Cognossin il sô non par vie di une piçule taule doprade par il truc. Di chest periodi storic son lis tombis a mastaba, sarês a dî cu le struture a gradons, parsore la cjamare funerarie. Lis notiziis parsore i aveniments storics dal periodi son pocjis, cualchit iscrizion cjatade,che fevele di spedizions militârs te regjon dal Sinai, je le prove dal interès dai egjizians par cheste tiare.Pui siguris son lis notiziis dai trafics comerciâi cu Byblos. Za in epoche arcaiche, i egizians dopravin lis taulis dal arbul dal cedri par lis costruzions e par fâ taulis par scrivi. Di chest periodi e je le formazion de struture aministrative dal stât egjizian, fondade su le division dal teritori in unitâts clamadis nomos.
Dal pont di viste archeologjic, di chest periodi restin soredut tombis, scuasit dutis vueidis par vie dai laris. Di abitazions e palaçs nol è restât nuie, par vie de fragilitât dal materiâl di costruzions (lens e modons di pantan).
[cambie] Ream Vecjo (III -VI dinastie)
Il fât pui cognossût di chest periodi al è la costruzion des piramidis, impuartant monument funerari dai rês di chest periodi storic. Di sigûr, la piramide e je la evoluzion de mastaba - le Piramide di Djoser - o ancje cognossude come la Piramide a gradons; nol è altri che un cicli di mastaba metudis une parsore chê altre. Lis piramidis vegnin costruidis simpri in chest mût, cualchidune ven bandonade prime dal finiment de costruzion (forsit, par vie de muart dal re). La piramide dal faraon Snefru e mostre une carateristiche a vonde strambe: tal mieç de sô costruzion, par vie dal cediment de struture, l'angul al ven ridot. Il risultât al è une piramide une vore origjinâl. Lis piramidis plui cognossudis a son la grande piramide dal faraon Khufru, cognossût di plui cul non di Cheope, le piramide dal faraon Khefren, chê dongje de Sfinge, e la piramide dal faraon Mikerinos.
Par un grum di timp si è crodût, forsît a cause des contis dal storic Erodoto, che par la costruzion des piramidis, a vegnivin doprâts sclâfs caturâts in bataie, ma cumò ducj i studiôs a son sigûrs che par la costruzion des piramidis a forin doprâts operaris specializâts, che in te stagjon de inondazions a lavoravin ae costruzion des piramidis. Chescj operaris a vegnivin paiâts cun farine, vuardi e robe di mangjâ (i bêçs no esistevin ancjemò). In chest periodi, i egjizians metin a pont lis primis tecnichis di imbalsamazion.
[cambie] Prin periodi di Mieç (dinastiis VII-VII-IX-X)
In chest periodi, il stât egizian si disfuee. I governadôrs provinciâi a deventin simpri plui indipendents. Menphi al piert impuartance in tai confronts di Heracleopolis e daspò di Tebe. Lis notiziis di chest periodi storic son pocjis. Di sigûr si sa che princips tebans decidin une gnove unificazion jenfri il 2200 p.d.C e il 2050 p.d.C.
[cambie] Ream di Mieç (XI - XII dinastie)
Atôr dal mieç de XI dinastie, l'Egjit al torne a jessi unificât par man dai rês de citât di Tebe. Chescj rês a cjapin il puest dai sovrans de dinastiis precedentis. In tal Ream di Mieç, che al comprent la XI e XII dinastie, l'Egjit al slargje il so rai di azion, par lâ fûr de Vâl dal Nîl. I interès egjizians si puartin fin ae Sirie e ae Palestine, rivant fin al flum Litani. La capitâl e ven spostade de citât di Menphi ae citât di Ivy Tawy, fondade apueste te regjon dal Fayum, ancje se il centri dal podê al reste a sud di Tebe. Jenfri i rês pui impuartants si puedin cjatâ: Sesostris I, Sesostris II e Amenemhat III. Atôr dal 1800 p.d.C., l'Egjit al torne di gnûf tal periodi di instabilitât, caraterizât da reams di pocje durade (XIII dinastie). Chest periodi al è cognossût come Seont Periodi di Mieç. Il decjadiment de unitât nazionâl al puartarà al podê rês di origjinariis dal popul dai Hyksos.
[cambie] Seont Periodi di Mieç
Il seont periodi di mieç al comprent lis dinastiis XIII, XIV, XV, XVI e XVII. Dal pont di viste cronologjic, chest periodi al va dal 1790 p.d.C. fint al 1530 p.d.C. Il parcè di tancj rês che an governât in chest periodi al è dovût ae framentazion dal ream. No si sa il parcè de framentazion dal fuart ream unitari. Chel che si sa al è il fât che, in pôcs agns, tal scomençà de XIII dinastie, la unitât dal stât si romp, e la regjon de fôs dal Nîl, viôt le vignude di popolazions di origjine semite, cognossûts cul non di Hyksos, vignûts da est. Une volte stanziade, cheste popolazion e rivarâ a cjapâ il control de regjon, a puartâ la capitâl te citât di Avaris, e sdramassâ i rês de XIII ocupants le citâts di Menphi e Ity Tawy intor dal 1674 p.d.C. E sarà la prime volte che l'Egjit al ven ocupât da popolazions forestis, che daran vite ae dinastiis XV e XVI. In chest periodi, ancje la Nubie e devente indipendent, sot une dinastie aleade dai Hyksos. La lote par la liberazion dal Egjit, ancjemò une volte e ven puartade indenant dai rês di Tebe, che daran vite ae XVII dinastie.
[cambie] Gnûf Ream (dinastiis XVIII-XIX-XX)
Chest periodi comprent lis dinastiis XVIII, XIX e XX. Al dure dal 1530 p.d.C. fin al 1080 p.d.C. In chest periodi l'Egjit al slargje il so control politic e militâr al di fûr dal teritori naturâl dal Egjit, e al jentre in contat cun altris popui (Itîts) dal Orient di Mieç. La XVIII dinastie e je la prime dal gnûf ream. Une volte parâts vie i Hyksos, i rês di Tebe a cjapin di gnûf il control dal Egjit e de Nubie, fin te cuarte catarate dal Nîl. Par evitâ di jessi tacâts a orient, i rês di Tebe a slargjin il control ancje in tes tieris dongje il flum Eufrate, tiere dal popul itît, a traviers di un sisteme di funzionariis statâi. Il periodi dal gnûf ream al fo un periodi di grande prosperitât par l'Egjit. Cu la trasformazion de citât di Tebe in capitâl dal ream, i predîs dal diu Amon a scomencin a vê simpri pui podê e impuartance, lant in contraposizion cul podê reâl. Il faraon Amenofi IV al è il prin a cirî di ridûsi il podê dai predîs di Amon, introdusint in te vision religjose egjiziane, il diu Aton, divinitât solâr. Amenofi IV al gambie ancje non in Akhenaton, e puarte la capitâl in te citât di Akhet-aton, costruide par lui. Il zovin faraon Tutankhamon, fi di Akhenaton, al scancele la riforme religjose dal pari e al puarte une altre volte la capitâl a Tebe. Tutankhamon al jere une vore zovin, e facil di manipolâ de bande dai predîs di Amon, che lu vevin elet faraon. Cu la XIX dinastie, che includeve i faraons plui famôs come Ramses I e Ramses II (faraon vincidôr dal popul itite in te bataie di Qadesh), semeave che il podê dai faraons al jere in belance cul podê dai predîs di Amon, ma in te seconde part de dinastie i predîs di Amon ciririn une altre volte di sorplantâ i faraons. Di grande impuartance al fo il faraon Ramses III, che rive a dore di fermâ il popul cognossût come Popul dal Mâr che al voleve sviersâ l'Egjit, come a vevin za fât i Itîts. Le dinastie si siere cun faraons masse permissîfs cui predîs di Amon. Chest ategjament dai faraons al puartarà a une gnove division dal Egjit che durarà plui di cuatri secui.
[cambie] Tierç Periodi di Mieç (XXI - XXV dinastie)
Za tal finiment de XX dinastie, intal ream dal ultin faraon di cheste dinastie, Ramesse XI, il podê dal re al cjape un colp vonde dûr par vie de situazion vignude a creâsi in te regjon a tôr di Tebe indulâ Herihor, daspò jessi divignût Prin Profete di Amon, rind ereditarie cheste cariche, cjapant ancje i titui riservâts ai faraons. Il fondadôr de XXI dinastie Smendes al jere stât prime visir di Ramesse XI, acete chest gambiament, regnant da Tanis parsore il Bas Ream e di une bande di chel di Mieç. Le situazion reste cussì par scuasit dute la XXI dinastie cence fastidis, ma la diminuzion dal podê reâl al puarte ae nassite di principâts, de bande da lis popolazions libichis jentradis tal teritori come presonîrs di vuere tal timp di Ramses III e devetâs soldâs mercenariis. Par chest motîf, la XXII dinastie e ven clamade ancje dinastie libiche, par vie dai sovrans di origjine libiche, che van a stâ atôr de citât di Heracleopolis Magna. Cheste dinastie e puarte il titul di Prin Profete di Amon sot il lôr podê, e e slargje la politiche di espansion in te regjon de Palestine. Ma ancje se l'inizi al jere bon, il podê ven dividût cu il consei dai predîs di Tebe, e cu i principâts dal Egjit di Mieç. Le dinastie XXV, di origjine nubiane, e cîr di unificâ l'Egjit, ma vegnin vinçûts in bataie dai Assiros, che a vevin invadût l'Egjit, e daspò dal prin faraon de XXVI dinastie. Il Tierç Periodi di Mieç al va dal 1070 p.d.C al 556 p.d.C.
[cambie] Periodi Tard (XXVI - XXX dinastie)
In chest uldin periodi de storie egiziane, il podê al va de regjon di Menphi, al Bas Egjit. Il periodi tard al scomence cu la dominazion di un popul forest, i Assîrs, che za a controlavin la zone dal Nîl, sdramassin in bataie l'ultin faraon de XXV dinastie in tal 656 p.d.C.. In tal 653 p.d.C. Psametek, che tirave lis impuestis par cont dai Assîrs, al rive a slontanâ i forescj e a controlâ di fat dut l'Egjit, scomençant cussì il periodi tard. Sot Psametek II e il faraon vignût daspò di lui Nekau, al semeave che l'Egjit al fos tornât ai splendôrs dal periodi dal Ream di Mieç. La rinassite, sedi politiche che culturâl, e dure scuasit un secul, fin cuant che in tal 526 p.d.C. l'imperi persian, che al veve cjapât il puest dai Assîrs, al slargje le sô dominazion in te Vâl dal Nîl. Dal 525 p.d.C. al 402 p.d.C. i sovrans de Persie a cjapin ancje il titul di Rês dal Egjit formant chê, seont Maneton, e je la XXVII dinastie. Ma il guvier dal Egjit al ven tignût da comandants incjariadis dai rês persians. In tal 402 p.d.C un riviel, associât ancje a un moment di particolâr debeltât persiane, al puarte di gnûf al podê i rês egjizians e a jessi indipendent, ma no rive a tornâ e jessi il stât fuart di prime. La indipendence e dure fint al 342 p.d.C., sot i rês de XXVIII, XXIX e XXX dinastie. Une volte che il faraon Nectanebo II al ven vinçût in bataie dal re Artaserse, finide di fat la indipendence dal Egjit, e bisugnarà spietâ doi mil agns par che un egjzian torni al guvier te Vâl dal Nîl. I rês che an governât l'Egjit fin ae concuiste macedone dal 332 p.d.C. a son stâs mitûts te XXXI dinastie, introdote dai storics di vuê.


text:
Metri
Il metri al è la unitât di misure de lungjece. Al è la unitât di base tal sisteme metric e tal sisteme internazionâl di unitâts.
[cambie] Definizion
Un metri al è la distance fate de lûs intal vueit intun interval di 1/299.792.458 di secont.
[cambie] Storie
La definizion di metri e rimonte al 1791, stabilide de Academie francese des siencis come 1/10 000 000 de distance jenfri il polo nord e l'ecuatôr.
Tal 1893, il metri standard e fo misurât cuntun interferometri, imprest fat su da Albert A. Michelson. Tal 1925, l'interferometri al jere regularmentri in ûs tal Ufici internazionâl des pesis e misuris. Tant par altri, il prototip internazionâl dal metri e restà il stes fin tal 1960, cuant che la diesime-prime Conference gjenerâl des pesis e misuris e definì il metri intal gnûf sisteme internazionâl, come 1.650.763,73 lungjecis di onde intal vueit de emission narancine-rosse intal spetri eletromagnetic di un atom di krypton-86. L'origjinâl dal prototip dal metri al è ancjemò conservât al UIPM sot de condizions specificadis intal 1889.
Par ridusi ancjemò lis malciertecis, la diesime-setime conference gjenerâl des pesis e misuris intal 1983 e sostituì la definizion dal metri cun la sô atuâl:
Il metri al è la lungjece dal percors fat de lûs tal vueit dilunc di un interval di timp di 1/299 792 458 di secont


text:
F
Il F al è il setim segn dal alfabet furlan. Al ven dal alfabet latin che lu à cjapât di chel etrusc.
[cambie] Altris significâts dal F
[cambie] Chimiche e biochimiche
- F al è la fenilalanine pe biochimiche
- F al è il simbul dal fluôr
[cambie] Fisiche
- °F al indiche i ponts te scjale Fahrenheit
[cambie] Matematiche
- f al indiche lis funzions pe matematiche
- F al corispuint al valôr decimâl 15
[cambie] Musiche
- F al è la note musicâl fa pe notazion doprade tai pai di lenghe inglese o todescje
[cambie] Traspuarts
- F è je la sigle automobilistiche internazionâl de France
[cambie] Unitâts di misure
- F al è la abreviazion di farad, unitât di misure de capacitât eletriche


text:
Savôrs
Tal côr dal Friûl il teritori spilimberghês al ofrìs tantis oportunitâts dal punt di vista artistic, culturâl, ambientâl e ... alimentâr.
Ogni localitât a presenta di fat pietansis particolarissimis:
Al è il câs da la pitina, polpeta tipica da la Val di Tramonts, fata cun cjârs di monton afumicadis e spessiadis.
A Clausêt, in Val Cosa, a ei tradissionâl la balote, gros gnoc di polenta cun dentri formadi picant.
In Val d'Arsìn, invesse, la specialitât pi cognossuda a èi l'asìn, un formadi salât a pasta frescja, squisît cu la polenta.
Carateristica di Spilimberc a son li tripis e il bacalà, plats puars che a vignivin preparats tai bacheros, locai tipics di fin Votsent.
Da rilevâ, però, che la zona a ei sede di una qualificada ativitât di lavorassion di cjârs di pursit, che in part a fornìs i prosciutifissis da la vissina San Dinêl e in part a si esprim ta la produssion intal puest di insacâts di alta qualitât: salams, lujanis e musets.
Cussì come tant flurînt a ei la lavorassion dal lat e la produssion casearia.
Par chel che a riguarda i dolçs tipics da ricuardâ il "Dolç di Spilimberg": un dolç lisêr e delicât. A nol à dentri licôrs e nencja farciduris, la sô composission a ei semplis e tal stes timp rafinada: una sfuea lisera cuntun côr di crema di mandurlis.
E par compagnâ dut, a nol pos mancjâ un bon tai di vin.
Il teritori spilimberghês al cola inta la zona vocada da li Gravis, caraterisada da un teren arid, che a dà vita a vins pitost suts e aromatics: a si va dai blancs come il Tocai (ades a si clama "Friulano"), il Pinot e il Sauvignon, ai ros come il Merlot, il Cabernet e il Refosc dal Peduncul ros.
Ta la fassa colinâr, in ultin, a son da li pissulis asiendis che a produsin ancjamò ora presint vins derivâts da vitignos autoctoni, che di altri bandis a no esistin pi: il Scjaglìn, l'Ucelùt, il Forgjarìn, il Piculìt Neri e il Cividin.


text:
Musicologjie
La musicologjie al è il studi dal fenomen de musiche tal mont.
Lis dissiplinis che si ocupin dai diviers aspiets dai fenomens musicai e a son cjapatis dentri la musicologjie puedin jessi indicadis come:
- musicologjie sistematiche: e cjape dentri lis dissiplinis che frontin la musiche in sens teoric, come la acustiche, o la estetiche de musiche;
- musicologjie storiche: e studie la musiche colte, particolarmentri europeane, a partî da la ete di mieç, dal pont di viste storic. E cjape dentri, par esempli, la bibliografie musicâl, la [filologjie musicâl]] e la critiche testuâl;
- etnomusicologjie: e nas come "musicologjie comparade" e al è un discors su la musiche popolâr; al racuei e ordene lis testemoneancis musicâls, metintlis dentri tal contest des diviersis culturis e civiltâts;
- musicologjie aplicade: e je la aplicazion de musiche in altris cjamps, come, par esempli, la musicoterapie, o la didatiche de musiche.


text:
Laurenzi
Il Laurenzi al è l’element chimic de tabele periodiche, che al à come simbul Lr e come numar atomic il 103. Al è un element sintetic, radioatîf, di vite curte, transuranic, che al aparten ae tieris raris. Il laurenzi al ven sintetizât partint dal californi e nol à aplicazion pratichis
[cambie] Carateristichis
L'aspiet visibil dal laurenzi al è scognossût, ma al è probabilmentri di colôr blanc-arint o grîs, e metalic. Pôc si sa des propietâts chimichis dal laurenzi, ma un prin studi su pôcs atoms al à mostrât compuartaments simii ai atinidis.
Il laurenzi al è ancjemò dispes associât ae serie chimiche dai atinidis inte tabele periodiche. Purpûr, al contrari des altris tieris raris, l'element 103 al è dal bloc d, par cui par solit si lu met in cheste serie chimiche.
[cambie] Storie
Il laurenzi al fo sintetizât pe prime volte di Albert Ghiorso, Torbjorn Sikkeland, Almon Larsh e Robert M. Latimer ai 14 di Fevrâr 1961 tai Berkeley Radiation Laboratory (che vuê si clamin Lawrence Berkeley National Laboratory) jenfri de Universitât di Berkeley in Californie. Al fo prodot bombardant 3mg di materie componude di 3 isotops dal californi, cun jons di bôr-10 e bôr-11, dentri dal Aceleradôr Lineâr di Jons Pesants (HILAC).
I nuclis trasmutâts, deventâts eletricamentri cjariâts, a forin riclamâts cuntune atmosfere di eli e metûts adun suntun nastri condutôr di ram. Chest nastri al fo po spostât par posizionâ i atoms tirâts dongje devant di une serie di rilevatôrs a stât solit. La clape di Berkeley e ripuartà che l'isotop 103-257 al fo rivelât in cheste maniere e al decjadè mandant fûr une partesele alfa a 8,6 MeV cuntune emivite di 4,2 seconts.
Intal 1967, i ricjercjadôrs di Dubna, in Russie a segnalarin che no rivarin a confermâ come 103-257 l'emetidôr de partesele alfa cun emivite di 4,2 seconts. Cheste assegnazion e je stade cambiade in Lr-258 o Lr-259. Undis isotops dal element 103 a son stâts sintetizâts, di cui chel che dure di plui al è il Lr-256 cuntune emivite di 216 minûts (po al decjât intal nobeli-256). I isotops dal laurenzi a decjadin par mieç di emission alfa, fission nucleâr spontanie o cature di eletron (ordin dal plui comun a chel mancul comun).
La origjin dal non, preferît de American Chemical Society, al è la figure di Ernest Lawrence, inventôr dal ciclotron. Il simbul Lw al fo doprât intai prins moments, par daspò jessi cambiât in Lr intal 1963. Tal Avost dal 1997 l'International Union of Pure and Applied Chemistry (IUPAC) e à ratificât il non Laurenzi e il simbul Lr dilunc un incuintri a Gjinevre, in Svuizare.


text:
CULTURE - CONTECURTE. «Nûf di Otubar»
di Raffaele Serafini
O crodevi che la piês robe che e podeve capitâmi e fos ce che al è sucedût a Marieto, chel che al è colât dal cjariesâr grant e al è restât paralizât. Puaret… al bateve dome lis ceis. O sin lâts a cjatâlu, ancje cu la mestre e cul plevan. Ma ogni volte al discocolave i voi e al tacave a vaî, cussì vin fermât di lâ.
Prime di Marieto, o crodevi che il piês che al podeve capitâmi al fos sedi lassât di Irme, ma a son bielzà trê agns che lu à fat e sì e no che mi visi di jê, cuant che la viôt a Messe Grande.
Il fat al è che jo no rivi a vê pôre di murî.
None Catine e à cirût di sclarîmal, une volte, ma la mame i à dit di dut!
– Al ge lo dirè cuant c’al sarà pi grant! – i à businât.
Ma jo, un tichinin o vevi za capît: e veve voie di dîmi che jo no pues murî, nancje di fan!
Cumò no sai se e je vere, ma o soi sigûr di jessi diferent di chei altris fantacins.
A tredis agns o soi sbrissât jù tal straplomp daûr di cjase e a rodolons o soi lât a finîle fin di sot la mont. Mi jerin restadis intor dome lis mudantis.
A sedis agns, par zuiâ, mi soi butât inte aghe dal lât, la gnot dal ultin dal an, e o soi saltât fûr doi dîs dopo.
A disesiet o soi lât sot la Flavia di Don Erminio; trê dîs dopo sot de coriere des cinc.
Doi mês indaûr, intant che o tornavi dal borc di sore, vignint jù a manete, o ai cjapât in plen la scrove dai Monticoli e le ai copade. La Lambreta e jere a tocs, di no cognossile, e jo o soi scjampât vie di corse, ma ancje chest colp no mi soi fat nuie.
Dome usgnot o ai capît ce che al pues jessi piês che murî.
O cjaminavi a dut sglavin sul rivâl dal lât gnûf, cjalant la aghe che e balave tal scûr. In chel, dal Toc, su adalt, o ai sintût dut un sdrumâ e fracassâ.
Un slac, o ai pensât prin che la mont interie mi colàs intor.


text:
MEDITANTLIS TAL SO CÛR. Mandait a visâ l’imperadôr
«Mandate a dire all’imperatore»: cheste golaine di poesiis di Pierluigi Cappello mi rimande subit a cuant che o jeri frut e in biciclete di Dogne o rivavi jù a Scluse che in chei timps e jere par me une citadine.
Passât sot dal puint de ferovie e dongje des ultimis maseriis des gloriis de Ete di mieç de «Chiusa», a çampe si slungjavin lis casermetis dai soldâts e daspò e rivave la cjase di mê agne Line di Cuestemulin, la farmacie, la cjase dal dazeâr e de mestre Tel e la ostarie dai Catufs li che inte cjamare parsore e consumave il so calvari Luciana, che e sarès muarte zovine, dopo agns di jet, par vie di une malatie che no perdonave.
Sui sdrups di Scluse, dongje de Fele, intai frêts dal Cjanâl a son stadis concepidis chestis rimis di Pierluigi par cuietâ la anime dai tribulâts, rindi poesie ce che al jere stât prose e pandi la realtât cence strafaniçs, cence: «fulgido esempio» «sublime olocausto» «eroiche truppe».
Però, mandait a visâ l’imperadôr che chestis rimis no cjolin nuie al frêt che si veve tes cjasis, ai camarins vueits, a lis disgraciis parturidis de miserie, de emigrazion, de mancjance di istruzion e di lavôr, des distruzions teribilis des vueris.
Cuant che o lei lis poesiis di Pierluigi o sint la sensazion – mandait a visâ l’imperadôr – che te vite dai ultins nuie al cambie. In chês imagjins o cjati un destin li che dut al è fer, un Prometeu che al pues cerçâ alc di amôr, di biel, di pâs, di mistic ma che al reste blocât e incjadenât. Cence scomponi la mitologjie greghe, o disarès che chest poete al à in sè la anime furlane: chel savê che di paron in paron – mandait a visâ l’imperadôr – intal ultin scjalin no vîf redenzie e che tal Salet, a Tamaroz, tai Strez d’Invier ancje il soreli al scjampe.
Mi congratuli cun Pierluigi pal premi Viareggio: un ricognossiment che lu cualifiche lui, ma ancje dut il Friûl. Però mi plâs pensâ che chest om al à alc di plui impuartant: la sô fuarce interiôr che lu à fat superâ deserts cence pistis e gnots di burascje cence stelis. La sô poesie mi cjacare, intant che la sô vite mi jude, mi da fuarce e mi insegne.
Ma cumò o torni viers Scluse, o cjali Racolane, o viôt lis cjasis gnovis, mi domandi: jerial miôr il paîs vîf di cuant che Pierluigi al jere frut e che lui al contemple te poesie, o il paîs di cumò che fat di cjasis gnovis si cjate in agonie?
O sin restâts ancje in zornade di vuê cence ni dignitât ni onôr, intal ultin scjalin li che nuie al cambie.
Al è cussì; mandait a visâ l’imperadôr.
pre Tonin Cjapielâr


text:
TERITORIS - AUSTRIE. La istruzion superiôr garantide a gratis e vierte a ducj
FUARTE CRESSITE DAI AUSTRIACS CUN ISTRUZION SECONDARIE_ Tes ultimis desenis di agns il nivel di istruzion de popolazion austriache di etât jenfri i 25 e i 64 agns al è montât sù a fuart. La percentuâl di popolazion dome cu la istruzion obligatorie invezit e je plombade jù, passant dal 57,8% dal 1971 al 17,4% dal 2008. Purpûr si regjistre un aument di cirche 29 ponts percentuâi, passant dal 39,4% al 68,8%, te proporzion di popolazion che e à une istruzion secondarie. Tal stes periodi, tal 2008 la percentuâl di popolazion cun istruzion post-secondarie e je cressude di cinc voltis (dal 2,8% al 13,8%).
Chest procès purtrop al vâl dome pai oms. Cun di fat, plui di un cuint des feminis di etât jenfri i 25 e i 64 agns (di precîs il 22,3%) nol à otignût un nivel plui elevât che no la istruzion obligatorie a pet dai oms, che a regjistrin dome il 12,5%.
LIS UNIVERSITÂTS A PATISSIN PE MANCJANCE DI SPAZI E BÊÇS_ Lis riformis e i cambiaments dai sistemis sociâi e politics a nassin dispès dai moviments dai students. Tai ultins agns il numar des iscrizions al è cressût e cu la crisi economiche si son taiadis lis risorsis finanziariis. Stant che in Gjermanie si pain impuestis scolastichis mintri che in Austrie no, si è regjistrade un fuarte cressite dai students vignûts de stesse Gjermanie: par chest lis universitâts a patissin pe mancjance croniche di spazi. Mancul puescj e un futûr mancul sigûr tal mont dal lavôr a àn causionât fuartis protestis di bande dai students tal Otubar dal 2009 cuintri la introduzion dal gnûf sisteme Bachelor-Master.
SISTEME BACHELOR-MASTER_ Il sisteme di studi austriac si cjate intune fase di riorganizazion. Dispès a convivin il model tradizionâl di cors di lauree cui titui Diplom e Magister adun cui gnûfs cors di lauree Bachelor e Master introdusûts secont il model dal procès di Bologne.
Bachelor: Il bachelor, ancje se ben cognossût sul plan internazionâl, al è dal dut gnûf in Austrie; chest titul di studi si pues otignîlu in dome sîs semestris. Il bachelor al corispuint ae lauree trienâl taliane e al è essenziâl pal pas academic successîf: il master.
Master: doi agns di programe di studi. Par fâ il master al è necessari jessi in possès di un bachelor. Il master al cjape il puest dai vieris titui todescs Diplom e Magister.
Doktorat: Tant che in Italie, daspò la conclusion di un percors di studi, ancje in Austrie e je la possibilitât di davuelzi un dotorât di ricercje fasint un lavôr sientific.
ISTRUZION BILENGÂL_ In Austrie lis minorancis ricognossudis par leç à an in diviersis regjons il dirit ae istruzion te lôr marilenghe. Il crauat e l’ongjarês si insegnin scuasit dome tes scuelis elementârs; a nivel di istruzion secondarie invecit, chestis lenghis a vegnin dopradis tant che lenghis veicolârs dome in dôs scuelis, vâl a dî te scuele medie a Großwarasdorf e tal gjinasi trilengâl crauat-ongjarês-todesc a Oberwart. Tal Burgenland i cambiaments sociâi capitâts dai agns 1960 in ca a àn trasformât il caratar di dute la regjon: i paîs contadins di maiorance crauate dal Burgenland a son deventâts des vilis di pendolârs. Il crauat al à pierdût dal dut la funzion di jessi il mieç di comunicazion naturâl dai paîs agricui, si è ridusût a un lengaç de sfere familiare e des celebrazions de glesie.
I FRUTS NO DOPRIN LA LENGHE MINORITARIE IN FAMEE_ I insegnants si cjatin denant une situazion dificile viodût che la plui part dai fruts no doprin la lenghe nancje tes lôr fameis. Tal 1999 dome il 24 par cent dai arlêfs des scuelis elementârs bilengâls a fevelavin il crauat tant che lenghe mari. Soredut tal cjamp des scuelis professionâls mediis e superiôrs la situazion e je basote: mintri che il 12 par cent dai arlêfs des elementârs al frecuente une classe bilengâl, dome il 3,1 par cent dai students al partecipe ae educazion bilengâl.
IN CARINZIE EDUCAZION BILENGÂL IN CRESSITE_ Di no di crodi: ancje i fruts di lenghe todescje a imparin vulintîr il sloven te scuele elementâr. La iscrizion dai arlêfs austriacs e je lade parsore dal 40 par cent dal totâl. Dut câs no mancjin lis discussions su cemût miorâ il sisteme de scuele bilengâl. In Carinzie si varès di adotâ il sisteme scolastic dal dopovuere, vâl a dî un insegnament bilengâl obligatori par ducj: cheste e je une precise domande puartade indevant dal professôr de Universitât di Clanfurt Vladimir Wakounig.
JANEZ ERAT


text:
ATUALITÂT - Nissun nol pues clamâsi fûr
Mai tant che cumò la planure furlane e je sot il podê di infrastruturis tecnologjichis a alt impat: prin tra ducj l’eletrodot Redipulie-Udin Ovest, inmaneât dispreseant la antighe Vie Julia Augusta e la centuriazion classiche aquileiese che si pues viodi inmò. Une schirie di pilons de eletricitât fûr di misure metûts par tres te trame sugjestive di infrastruturis rurâls e viis che a insuazin in prospetive tors, piçui centris urbans dibot cence perifariis edificadis, borcs rurâi, insediâts tes “centuriae” aes croseris dal sisteme stradâl antîc. La cualitât storiche dal paisaç de planure furlane e sarès comprometude, metude in crisi la difese de sô tipicitât, lade in piês la cualitât de vite. Lant pe A23, ancje cheste fate in paralêl al sest de viabilitât storiche di origjin romane, lis viodudis assiâls bande nord cu lis Alps Cjargnelis e Juliis a son ancjemò intatis, tant che a jerin e ancjemò a son dilunc de Vie Julia Augusta orientade bande il Noric, no vuastadis di nissune bariere visive. Il paisaç rurâl, chel de “Basse”, al è dibot intat te sô fisionomie fondative, agroidrogjeomorfologjiche e boschive. Chestis stradis a son tant che tindence paralelis tra lôr e a jerin clamadis “kardines” di sud a nord, ortogonâls aes cussì clamadis viis “decumanis est-ovest”. Un dissen dal paisaç rurâl scompartît in grancj lots di forme cuadrade di 3 km di medie di lât tra borc e borc, juste apont lis “centuriae”.
UN DAM SOTVALUTÂT_ Cumò 117 gnûfs pilons de eletricitât grandonons alts tra i 60 e i 70 metris a gjavaran dai voi il tiessût storic dai segns isoorientâts che si riferissin ae ripartizion fondiarie aquileiese. Fin vuê al ven sotvalutât il dam che cheste infrastruture tecnologjiche fûr tiere e causarà a chê identitât ambientâl e estetiche dal paisaç. Tant e tant, il paisaç storic al rapresente il valôr zontât di protezi pal disvilup di impresis agriculis e cjasâi… Cun chestis cundizions al è stât inviât il Program Regjonâl di disvilup rurâl 2007/2013, tâl di previodi investiments su obietîfs precîs e indiscutibii: dal mantignî e sostignî la cualitât storiche dal paisaç al protezi la sô tipicitât, dal infuartî e svilupâ la cualitât de produzion agricule e selviculturâl al conservâ la biodiversitât, dal miorâ lis infrastruturis rurâls, la cualitât dai terens ai implants di valorizazion energjetiche des biomassis, ae cualitât dal aiar, de aghe, de salût umane. No rivâ a chescj obietîfs al podarès provocâ une riduzion dai fonts europeans assegnâts ae Regjon, par ents publics e privâts che a lavorin in teritori rurâl.
SUI LÛCS DI UNGARETTI_ Tant che se chest nol bastàs, chei pilons de eletricitât a laran a finî in lûcs fondamentâi pe memorie leterarie e la nestre tradizion poetiche, stant che a rapresentin il senari, ma ancje la sostance de prime scriture ungarettiane. Ni si pues dismenteâ che i viers di Mattina, “m’illumino/di immenso” forsit la poesie plui cognossude dal Nûfcent talian, a forin componûts a Sante Marie la Lungje ai 26 di Zenâr dal 1917. Par tornâ a meti dongje cheste trame speciâl di poesie, storie, gjeografie e umanitât si podarès pensâ a un parc leterari, tornant, segnalantju, sui lûcs de poesie plui inovative dal Nûfcent Parcè che la poesie di Ungaretti e fâs uniche e preziose la realtât di chescj lûcs, di protezi, custodî e tramandâ tant che ben comun, patrimoni culturâl di ducj.
POESIE E TERITORI IN PERICUL_ Si trate di une trame cetant significative tra poesie e paisaç, parcè che juste in chescj lûcs il cîl limpit al faseve rifleti Ungaretti cuntune intensitât inedite sul sens dal esisti, la essence de umanitât, il rapuart cul assolût, elaborant un cjant straordenari di fraternitât tal patiment, di afermazion de vite devant de muart, di volontât di espression tal cidin. No par câs il poete al specifiche in plui de date ancje i lûcs des poesiis, metint adun ancje in chest mût une sorte di diari di vuere, ma ancje un itinerari reâl dulà che la esperience umane e poetiche e je insedade te nature dal paisaç in maniere che no pues jessindi separade. Chel stes paisaç che vuê si vûl sporcjâ e comprometi cuntune schirie di manufats mastodontics, une sorte di Forche Caudine, dulà che sot si vûl piturâ e rindi eterne la disfate dal popul furlan e coltândi la rassegnazion. E dî che ae ruvine no mancjin lis alternativis!
Comitât pe Vite dal Friûl Rurâl


text:
Al è tornât «Alc&cè», il gjornalut par fruts dut in marilenghe, suplement de Vite Catoliche realizât cul contribût de Arlef, Agjenzie regjonâl pe lenghe furlane. Cun tantis gnovis e cualchi conferme. I Gnognosaurs e Sclisignûf, cun Pantiagneur, a tornin cu lis lôr aventuris divertentis, ma tes pagjinis de riviste la mularie e podarà lei cumò ancje lis storiis di Barburice e dai siei amîs Sclipigne e Maçarot tes risultivis furlanis. Un fumut a sfont educatîf: i personaçs a son ispirâts ai mîts furlans e a savaran educâ fruts e fantacins al rispiet dal ambient.
Su «Alc&cè» i zovins letôrs a cjataran ancje tantis ideis pal timp libar, imparant tal stes timp robis gnovis dal Friûl e de culture di cheste tiere. I ambients naturâi furlans no varan plui segrets cu la rubriche «Perlis di nature», plene di curiositâts e bielis fotografiis. Tra lis gnovis, ancje lis intervistis a campions e campionessis dal sport furlans. Cul «cjantonut dal fâ» i fruts a impararan a fâ piçui lavoruts. Po dopo, tancj zûcs: rebus, peraulis in crôs e l’utilissim vocabolari par imagjinis.
Dutis lis rubrichis si presentin ai letôrs cuntune gnove vieste grafiche, simpri plui colorade, pensade propi pai plui zovins.
«Alc&cè» al è stât doprât ancje in tantis scuelis de regjon dulà che si insegne la lenghe furlane. I docents che a vuelin ricevilu pai lôr arlêfs, sore nuie, a puedin domandâlu, telefonant al numar 0432/242611, mandant un fax al 0432/242600, o une e-mail ae direzion: amministrazione@lavitacattolica.it
Par sugjeriments e curiositâts sul gjornalut scrivêt une e-mail a Erika Adami, responsabile e coordenadore editoriâl, ae direzion: adami@lavitacattolica.it
Chi sot si pues lei l’ultin numar de riviste, ma ancje cualchi numar prime. Par vierzi i pdf al covente cualchi minût.
ALC&CÈ è su


text:
Sikhisim
Il sikhisim al è une religjon nassude in Indie setentrionâl intal XV secul, basade su l'insegnament di Nānak e nûf Gurus daûr, che a viverin in Indie tra il XVI e il XVII secul.
La peraule sikhisim al ven de peraule sikh, ch'al ven dal sanscrit e che ul dî "discepul".
La crodince principâl intal sikhisim e je la fede in un Diu — Vāhigurū. Il sikhisim al predicje la salvece par vie di une dissiplinade meditazion personâl sul non e il messaç di Diu.
Lis traditions e lis insegnaments dal sikhisim a son associâts a strent cun la storie, la societât e la culture dal stat dal Punjab in Indie, dulà ch'al vif la maiorance dai sikhs (i seguaçs dal sikhisim).


text:
Tiziano Tessitori
Tiziano Tessitori (Sedean, ai 13 di Zenâr 1895 – Udin, ai 19 di Avrîl 1973) al fo politic, furlanist e storic.
Za intal periodi precedent ae prime vuere mondiâl al fo atîf in politiche te fondazion des Leghis Blancjs dal Friûl di Mieç. Tal 1921 al fo elet in parlament cul partît popolâr e cui siei 26 agns al jere il deputat plui zovin, ma tal Mai 1922 al fo declarât decjadût de so cariche propit par vie de etât. Dal 1924 al abondonà la ativitât politiche, e si dedicà dome al lavôr come avocat, che al jere l'unic dulà che si podeve sta un pôc distanziâts dal fassisim.
Tal 1947 al fo fra i fondadôrs dal “moviment popolâr furlan pe autonomie furlane”. Dal 1948 al 1973 al fo senadôr cun la Democrazie Cristiane, e al partecipà ae Assemblee Costituent dal Stât talian.
Al fo president de Societât filologjiche furlane dal 1954 al 1963, dal Ent Furlans in tal mont dal 1953 al 1962 e de Deputazione di storia patria del Friuli dal 1969 al 1973, par cui al publicarà diviers saçs e scrits; intai ultins agns al publicà diviersis oparis storichis sul Friûl come Storia del movimento cattolico in Friuli 1858-1917.
[cambie] Tessitori autonomist
Tessitori al è ricuardât soredut par vê sostignût la creazion di une regjon furlane, parcè che subit daspò de vuere la idee prevalent e jere chê centraliste, e ogni tentatîf di decentrament e jere cjalade cun suspiet; ma lui nol è dacuardi, e ancje al domande une autonomie fuarte, di tignî il podê dongje de int e no a Rome, lontan e scognossût; al Stât al veve secont Tessitori di controlâ e vonde. Al è ancje cuintri des provinciis, ents artificiâi di derivazion francese, e al sosten il dirit dal Friûl di vê une sô regjon, distinte dal Venit. I motîfs a jerin tancj, de lenghe, ae storie, ae divierse situazion economiche, par cui Tessitori al proponeve une regjon che rispietàs i confins storics, dal Timâf ae Livence. Cheste idee e cjate une oposizion fuarte, e diviers politics, ancje dal so stes partît, a crodin che dâ une autonomie al Friûl al sedi un jutori al espansionisim slâf, un pericul vîf in chei timps; par evitâ chest pericul miôr restâ inte regjon Venit e rinsaldâ cussì i leams cun l'Italie. Intant il dibatit si scjalde, Tessitori al fonde il moviment popolâr furlan pe autonomie furlane, dulà che a jentrin ancje personalitâts come Pier Paolo Pasolini, Chino Ermacora e Gianfranco D'Aronco. Intal 1947 propit pal so emendament e ven instituide la regjon a statût speciâl Friûl-Vignesie Julie, compromès necessari; la creazion de regjon però e ven rinviade fin al 1962, par vie dal fat che Triest no jere ancjemò tornade ae Italie e pes pressions di diviers partîts. Al restarà però simpri il probleme de colocazion di Triest jentri de regjon: secont Tessitori, Triest e varès di vê une autonomie fuarte, di rindîle une “citât-stât”, par vie de so peculiaritâts, de so storie e de so posizion decentrade, cence cussì gjavâ autonomie a Udin e al Friûl. Cussì il senatôr al siere il so discors in Senât inte discussion dal Statût regjonâl, ai 12 e ai 16 di Otubar 1962
[cambie] Bibliografie
- L'autonomia friulana, Udin 1945;
- L'autonomia friulana. Concetto e motivi, Udin 1945;
- Tiziano Tessitori - A. Vigevani, Perché il Friuli è regione, Udin 1946;
- Riforma dello Stato e autonomia degli enti locali, Rome 1947;
- Come nacque la regione Friuli-V.G., Udin 1947;
- Il problema di Trieste, Rome 1950;
- Storia del Movimento cattolico in Friuli.1858-1917, Udin 1964;
- Friuli 1866.Uomini e problemi, Udin 1966;
- Il Friuli cent'anni fa, Vignesie 1966;
- Discorsi parlamentari, Milan 1967;
- Storia del Partito popolare in Friuli, Udin 1972;
Hurensohn
[cambie] Referencis
- Michele Meloni, Tiziano Tessitori, Pordenon, 1993


text:
Bandele
La bandele e je un piçul grup che al sune struments musicâi tipics des bandis, ma intune formazion plui ridote.
[cambie] Composizion
In Cjargne ancjemò al dì di vuê a si podin cjatâ bandelis. Par solit a doprin clarinet, trombe, tube, armoniche, tamburin e ghitare. La armoniche e fas di colant par cheste formazion e a ten su cul sô sunôr cjalt.
[cambie] Storie
Lis bandelis a son nassudis inte seconde metât dal mil e votcent e, soredut in montagne, a jerin lis formazions che animavin lis sagris cu la funzion di fâ balâ la int. Intai ultins agns a an vude une rinassince soredut grazie a gnûfs grups nassûts jenfris lis bandis; il plui famôs al è forsit "Quella sporca mezza dozzina" di Puçui. Repertori e numar di sunadôrs al gambie simpri. Il riferiment culturâl al po lâ da lis bandis di strade al folclôr alpin austriac.


text:
Pentateuc
Pentateuc e je une peraule vignude fûr dal grêc e e significhe "cinc rodui" e e ven doprade par segnâ i prins cinc libris de Biblie: Gjenesi, Esodi, Levitic, Numars e Deuteronomi.
A son il fondament de peraule dal Idiu par vie che di lôr al partìs dut il rest de Biblie.
Gjenesi nus conte de creazion, la storie dal prin om e si conclût cu le muart di Josef.
Esodi al cjacare di Moisès, de sotanace in Egjit e le relative liberazion, il Pat de Leç.
Levitic al descrîf i acjadiments di un sôl mês ator dal 1500 p.d.C. e al mostre intai particolârs il sacerdozi.
Numars al cjacare dai censiments.
Deuteronomi al spieghe intai particolârs il Pat de Leç.
A 'ndi son tancj pas de Biblie che a atestin che il Pentateuco al fo opare di Moisès.


text:
Dôs setemanis indaûr il Comitât 482 al à vût un incuintri cul senatôr Fabrizio Morri, de Comission parlamentâr di vigjilance Rai, par fâ il pont su la metude in vore de leç 482/99 inte radiotelevision publiche. Il cuadri che nus à presentât al jere clâr: intal contrat di servizi gnûf si à metût dentri ancje il furlan tra lis lenghis di doprâ inte programazion locâl de RAI, ma la dirigjence de concessionarie no veve ancjemò firmât il contrat. Chel istès, ancje une volte firmât, la partence di une programazion continuative par furlan no sarà automatiche, almancul fintremai che no ven sigurade la cuvierzidure finanziarie. Si va duncje indenant cul violâ la 482/99, o sei la leç che e varès di meti in vore l’articul 6 de Costituzion de Republiche taliane.
Par chest e sune inmò plui vergognose la campagne pal rignuviment dal abonament Rai in onde ta chestis zornadis e che e riclame i 150 agns de proclamazion dal ream de Italie. Une campagne che, cemût che al à scrit il storic de leterature taliane Franco Brevini, e sparnice la idee che la pluralitât linguistiche dentri dal stât talian e je sotculture e che eliminâle e je une opare meretorie.
Ta chest câs sì che la Rai e à tirât dentri il furlan, no par dâi chel che i spiete par leç ma par umiliâlu ancjemò une volte. Par fortune la reazion no si è fate spietâ, sei dentri (un pâr di esemplis chi e chi) che fûr dal Friûl (cjalait chi). Altri che “fratelli d’Italia”, ancjemò une volte la Rai e fâs fîs e fiastris!


text:
26/02/12
Une Zornade Furlane dai Dirits dute di scoltâ
In spiete di meti sù, doman, il comunicât dal Comitât 482 pe Zornade Furlane dai Dirts, us segnalìn che, propit par celebrâ chest apontament, lunis ai 27 di Fevrâr, dì là che al cole l’inovâl dal riviel de Joibe Grasse dal 1511, Radio Onde Furlane e propon une programazion speciâl. Di vot e mieze di buinore fin siet sot sere (08.30 – 19.00), al puest de programazion normâl, a laran in onde aprofondiments e spazis musicâi in teme cun chê zornade. Si fevelarà di dirits linguistics cul sindic di Migjee Alberto Bergamin, cu la presidente provinciâl de SKGZ Luigia Negro e cul membri de Comission regjonâl pe minorance todescje Velia Plozner. Sul teme dal lavôr a intervignaran il segretari regjonâl de Cgil Franco Belci e Guerrino Cecotti, un dai protagoniscj des lotis dal Cormôr. Tal dopodimisdì, invezit, si fevelarà di cuatri dai argoments plui cjalts par chel che al rivuarde la difese dal teritori furlan, ven a dî de TAV cun Giancarlo Pastorutti, dal dopleament de centrâl di Somplât cun Franceschino Barazzutti, de autostrade Cimpel – Glemone cun Lucia D’Andrea e dal eletrodot Redipulie – Udin cun Aldevis Tibaldi. Buine scolte!
Publicât di Comitât 482
Etichetis: comitât 482, dirits, Onde Furlane, ZFD
Nessun commento:
Iscriviti a: Commenti sul post (Atom)


text:
di WILLIAM CISILINO
Mi displâs, ma sul furlan a scuele al à reson Monti. Al à reson, ancje se il so “modus operandi” al va sot de acezion di “muse rote”. Mi spieghi miôr. A Monti e al Guvier talian i free pôc e nuie dal furlan, ni in sens positîf, ni negatîf. Se mai al ven considerât un intric, un fastili, ma di nissun cont. Ce che i interesse pardabon al Guvier al è di ridusi il numar dai dirigjents scolastics. Stant che ca in Friûl si à zuiade la cjarte des minorancis par derogâ a lis normis statâls e mantignî cussì 19 dirigjents in plui, il Guvier al à tornât a tirâ fûr la distinzion fra lenghis minoritariis di serie “A” (todesc, sloven e francês) e di serie “B” (dutis chês altris), disint che la deroghe si apliche dome a lis primis. Mâl. Malon. Parcè che la discriminazion fra minorancis e jere stade aromai superade cu la leç 482/99 (ancje se, par dî il vêr, la nestre Regjon, tal 2004, e veve tentât di ripristinâle, in ocasion dal rinovament dal Statût regjonâl – mai lât in puart, graziant Idiu). Falât il mieç, viodìn se lu è ancje il fin. Alore domandìnsi: parcè mai scuelis che in passe dîs agns no àn fat mai une ore di furlan (cun dut che lu previodi la leç) veressino di gjoldi impropriamentri di une deroghe pes minorancis? Tes “veris” scuelis di minorance si dopre la lenghe minoritarie come lenghe veicolâr tal 80% des oris. Tes “veris” scuelis di minorance e esist une classe di concors di pueste pai insegnants. Dutis robis che nô no vin. E no lis vin parcè che la plui part di sindacâts, politics e dirigjents scolastics (i stes che cumò a protestin) no lis àn voludis co e jere in vore, tal 2007, la discussion su la leç regjonâl sul furlan. “E ‘l modo ancor m’offende”, al disarès Dante. Ma Monti al à reson.